text:
YASUWE 44
Mu gihe ukunze kwibagirwa by’indenga kamere, dore ibyo ukwiye gukora kugira ngo ubwonko bwawe bujye kuri gahunda.
- KWIGA
Kugira ngo ufate ubwonko bwawe neza ugomba kubukoresha. Gusa ntacyo bimaze kwiga ibintu bitazakugirira akamaro. Fata mu mutwe ibyo ukenera mu buzima bwawe bwa buri munsi. Urugero ni nko gufata mu mutwe nomero za telefoni,aho kujya kuzireba aho zanditse buri uko uzikeneye.
2. GUSINZIRA
Ubwonko bwifashisha ijoro mu kuyungurura no kubika ibyabaye ku manywa. Mu byiciro by’ibitotsi, igice cy’ubwonko gitunganya amakuru kiba cyakiriye ku manywa. Iyo rero umuntu acitswe ibyiciro 2 cyangwa 3 by’ibitotsi, bihungabanya ubushobozi bwawe bwo kwibuka, biba byiza iyo ufashe umwanya uhagije wo kuryama.
3. GUKINA
Gerageza gukina imikino itandukanye nka dame, igisoro n’indi mikino yose ituma ukoresha ubwenge, cyangwa ukore imyitozo ngororamubiri ibyo bizagufasha kuruhura ubwonko bubashe gukora neza.
4. KURYA
Hari interuro ziri mu ndimi zitandukanye zifasha gutandukanya no kuvuga wihuta amagambo yenda kuvugwa kimwe, ari byo mu Kinyarwanda twita ‘amagorane’. Kuvuga bene ziriya nteruro bifasha ubwonko kuzamura ubushobozi bwo gufata.


c: text/html

text:
IGICE CYA 9
‘Kristo, Imbaraga z’Imana’
1-3. (a) Ni ibihe bintu biteye ubwoba byabaye ku bigishwa igihe bari mu Nyanja ya Galilaya, kandi se, ni iki Yesu yakoze? (b) Kuki Yesu, mu buryo bukwiriye, yitwa ‘Kristo, imbaraga z’Imana’?
ABIGISHWA bari bahiye ubwoba. Igihe bari mu bwato bambuka Inyanja ya Galilaya, yajemo ishuheri mu buryo butunguranye. Nta gushidikanya, bari barahuye n’ishuheri muri icyo kiyaga
2 Yesu ntiyagize ubwoba. Yacyashye umuyaga n’inyanja afite icyizere mu buryo bwuzuye, ati “ceceka utuze.” Ako kanya, umuyaga n’inyanja byaramwumviye
3 Ariko kandi, Yesu ntiyari umuntu usanzwe. Imbaraga za Yehova zagaragajwe ku bwe kandi zigaragazwa binyuriye kuri we mu buryo budasanzwe. Intumwa Pawulo yahumekewe yashoboraga kumwerekezaho mu buryo bukwiriye ivuga ko ari ‘Kristo, imbaraga z’Imana’ (1 Abakorinto 1:24). Ni mu buhe buryo imbaraga z’Imana zagaragariye muri Yesu? Kandi se, uburyo Yesu yakoresheje izo mbaraga bushobora kugira izihe ngaruka ku mibereho yacu?
Imbaraga z’Umwana w’Ikinege w’Imana
4, 5. (a) Ni izihe mbaraga n’ubutware Yehova yahaye Umwana we w’ikinege? (b) Ni mu buhe buryo uwo Mwana yari afite ibyari bikenewe byose kugira ngo asohoze imigambi ya Se ihereranye n’irema?
4 Tekereza imbaraga Yesu yari afite mbere y’uko aba umuntu. Yehova yakoresheje ‘ububasha bwe buhoraho’ igihe yaremaga Umwana we w’ikinege, waje kwitwa Yesu Kristo (Abaroma 1:20; Abakolosayi 1:15). Nyuma y’aho, Yehova yahaye uwo Mwana imbaraga nyinshi n’ubutware, amuha inshingano yo gusohoza imigambi Ye ihereranye n’irema. Bibiliya yavuze ku bihereranye n’uwo Mwana, igira iti “ibintu byose byaremwe binyuriye kuri we; ndetse mu byaremwe byose nta na kimwe kitaremwe binyuriye kuri we.”
5 Kwiyumvisha uburemere bw’iyo nshingano si ibintu byoroshye. Tekereza imbaraga zari zikenewe kugira ngo haremwe abamarayika b’abanyambaraga babarirwa muri za miriyoni, isanzure ry’ikirere n’injeje zaryo zibarirwa muri za miriyari, n’isi n’ibinyabuzima byinshi bitandukanye biyiriho. Kugira ngo uwo Mwana w’ikinege abashe gusohoza iyo mirimo yose, yari afite imbaraga zikomeye kurusha izindi zose zo mu ijuru n’izo mu isi
6. Nyuma y’urupfu rwa Yesu no kuzuka kwe, ni izihe mbaraga n’ubutware yahawe?
6 Mbese, uwo Mwana w’ikinege yashoboraga guhabwa imbaraga nyinshi kurushaho, ndetse n’ubutware? Nyuma yo gupfa kwa Yesu no kuzuka kwe, yaravuze ati “nahawe ubutware bwose mu ijuru no mu isi” (Matayo 28:18). Ni koko, Yesu yahawe ububasha n’uburenganzira bwo gutegeka mu ijuru no mu isi. Kubera ko ari “Umwami w’abami, n’Umutware utwara abatware,” yahawe uburenganzira bwo “gukuraho ingoma zose n’ubutware bwose n’imbaraga zose,” ibiboneka n’ibitaboneka, birwanya Se (Ibyahishuwe 19:16; 1 Abakorinto 15:24-26). Imana ‘nta cyo yasize itagihaye’ Yesu, uretse Yo ubwayo.
7. Kuki dushobora kwiringira tudashidikanya ko Yesu atazigera akoresha nabi imbaraga Yehova yamuhaye?
7 Mbese, twagombye kugira impungenge z’uko Yesu ashobora gukoresha nabi imbaraga afite? Oya rwose! Mu by’ukuri, Yesu akunda Se kandi ntashobora gukora ikintu icyo ari cyo cyose cyamubabaza (Yohana 8:29; 14:31). Yesu azi neza ko Yehova atigera na rimwe akoresha nabi imbaraga ze z’ikirenga. Yesu ubwe yiboneye ko Yehova ahora ashaka uburyo bwo ‘kwerekana ko ari umunyamaboko wo kurengera abafite imitima imutunganiye’ (2 Ngoma 16:9). Koko rero, Yesu akunda abantu nk’uko Se abakunda, bityo tukaba dushobora kwiringira ko azakomeza gukoresha imbaraga ze akora ibintu bigirira abandi umumaro (Yohana 13:1). Mu bihereranye n’ibyo, Yesu yagaragaje ko ahebuje. Reka turebe imbaraga yari afite igihe yari hano ku isi n’ikintu cyamusunikiraga kuzikoresha.
“Ukomeye mu Byo . . . Yavugaga”
8. Yesu amaze gusigwa, yahawe imbaraga zo gukora iki, kandi se, ni gute yakoresheje imbaraga ze?
8 Uko bigaragara, nta bitangaza Yesu yigeze akora igihe yabyirukiraga i Nazareti. Ariko kandi, ibyo byaje guhinduka amaze kubatizwa mu mwaka wa 29 I.C., icyo gihe akaba yari afite hafi imyaka 30 (Luka 3:21-23). Bibiliya iratubwira iti ‘Imana yamusutseho umwuka wera n’imbaraga, agenda agirira abantu neza, akiza abo Satani yatwazaga igitugu’ (Ibyakozwe 10:38). “Agirira abantu neza”
9-11. (a) Inyinshi mu nyigisho za Yesu yazigishirizaga hehe, kandi se, ni ikihe kibazo cy’ingorabahizi yahuye na cyo? (b) Kuki imbaga y’abantu yatangajwe n’uburyo Yesu yakoreshaga mu kwigisha?
9 Ni mu buhe buryo Yesu yari akomeye mu byo yavugaga? Incuro nyinshi yigishirizaga ku gasozi
10 Igihe kimwe ari mu gitondo kare kare mu mwaka wa 31 I.C., imbaga y’abantu yateraniye ku ibanga ry’umusozi hafi y’Inyanja ya Galilaya. Bamwe bari baje baturuka i Yudaya n’i Yerusalemu, mu birometero 100 cyangwa 110. Abandi bari baje baturutse mu turere two ku myaro y’i Tiro n’iy’i Sidoni, mu majyaruguru. Abantu benshi bari barwaye begereye Yesu kugira ngo bamukoreho, maze arabakiza bose. Igihe muri iyo mbaga y’abantu hatari hakirangwa umuntu n’umwe wari urwaye indwara runaka ikomeye, yaratangiye arigisha (Luka 6:17-19). Igihe yari arangije ikibwiriza cye, batangajwe cyane n’ibyo bari bumvise. Kubera iki?
11 Hashize imyaka runaka nyuma y’aho, umwe mu bari barateze amatwi icyo kibwiriza yaranditse ati “ba bantu batangazwa no kwigisha kwe; kuko yabigishaga nk’ufite ubutware” (Matayo 7:28, 29). Yesu yaravugaga maze abantu bakumva ko ari umuntu ufite ubutware koko. Yari umuvugizi w’Imana, kandi inyigisho ze yazishimangizaga Ijambo ry’Imana (Yohana 7:16). Amagambo ya Yesu yabaga asobanutse neza, inama ze zifite ubushobozi bwo kwemeza abantu, kandi ibitekerezo bye ntibyavuguruzwaga. Amagambo ye yageraga ku ngingo kandi akagera ku mutima ababaga bamuteze amatwi. Yabigishije uko babona ibyishimo, uko basenga, uko bashaka Ubwami bw’Imana n’uko bakwishyiriraho urufatiro rwo kuzabaho mu gihe kizaza kirangwa n’umutekano (Matayo 5:3–7:27). Amagambo ye yakanguraga imitima y’ababaga bafite inzara y’ukuri no gukiranuka. Abantu nk’abo bari biteguye ‘kwiyanga,’ bagasiga byose maze bakamukurikira (Matayo 16:24; Luka 5:10, 11). Mbega igihamya kigaragaza ukuntu amagambo ya Yesu yari afite imbaraga!
“Ukomeye mu Byo Yakoraga”
12, 13. Ni mu buhe buryo Yesu yari ‘akomeye mu byo yakoraga,’ kandi se, ibitangaza yakoze byari bitandukaniye he?
12 Nanone kandi, Yesu yari ‘akomeye mu byo yakoraga’ (Luka 24:19). Amavanjiri avuga ibitangaza birenga 30 bizwi neza byakozwe na we
‘Babonye Yesu agendesha amaguru hejuru y’inyanja’
13 Ibitangaza Yesu yagiye akora byabaga bitandukanye cyane. Yari afite ububasha ku badayimoni, akaba yarabirukanaga nta nkomyi (Luka 9:37-43). Yari afite ububasha ku bintu kamere, akaba yarahinduye amazi divayi (Yohana 2:1-11). Yagenze hejuru y’amazi y’Inyanja ya Galilaya yarimo umuhengeri, abigishwa be babibonye baratangara cyane (Yohana 6:18, 19). Yari afite ububasha bwo gukiza indwara, ubumuga, indwara zabaye akarande n’indwara zashyiraga ubuzima mu kaga (Mariko 3:1-5; Yohana 4:46-54). Ibyo bikorwa byo gukiza yabikoraga mu buryo butandukanye. Hari abantu bamwe Yesu yakijije atari kumwe na bo, mu gihe abandi bo yagiye abakoraho (Matayo 8:2, 3, 5-13). Bamwe bahitaga bakira ako kanya, abandi bakagenda bakira buhoro buhoro.
14. Ni mu yihe mimerere Yesu yagaragaje ko yari afite ububasha bwo kuvanaho urupfu?
14 Yesu yari afite ububasha bwo kuvanaho urupfu mu buryo bugaragara. Ibyanditswe bigaragaza incuro eshatu aho yazuye abapfuye, ni ukuvuga igihe yasubizaga agakobwa k’imyaka 12 ababyeyi bako, igihe yasubizaga umugore wari umupfakazi umwana we w’ikinege, n’igihe yasubizaga abakobwa musaza wabo bakundaga cyane (Luka 7:11-15; 8:49-56; Yohana 11:38-44). Nta kintu na kimwe cyari kirenze ububasha bwa Yesu. Yazuye agakobwa k’imyaka 12 kari karyamye ku buriri kamaze umwanya muto gapfuye. Yazuye umwana w’umupfakazi wari uri mu kiriba, nta gushidikanya akaba yari yapfuye uwo munsi. Nanone, yazuye Lazaro amuvana mu mva yari amazemo iminsi ine.
Yakoresheje Imbaraga Ze mu Buryo Buzira Ubwikunde, Burangwa n’Ubwenge no Kwita ku Bandi
15, 16. Ni ikihe gihamya kigaragaza ko Yesu yakoreshaga imbaraga ze mu buryo buzira ubwikunde?
15 Mbese, ushobora kwiyumvisha ukuntu imbaraga Yesu yari afite zashoboraga gukoreshwa nabi iyo ziza guhabwa umutegetsi udatunganye? Ariko Yesu we nta cyaha yari afite (1 Petero 2:22). Yanze kwanduzwa n’ingeso yo kugira ubwikunde, irari n’umururumba bitera abantu badatunganye gukoresha imbaraga zabo bagirira abandi nabi.
16 Yesu ntiyarangwaga n’ubwikunde mu gukoresha imbaraga ze, akaba atarigeze azikoresha ku bw’inyungu ze bwite. Igihe yari ashonje, yanze guhindura amabuye mo imigati ngo ayirye (Matayo 4:1-4). Kuba yari atunze ibintu bike byari igihamya kigaragaza ko atakoreshaga imbaraga ze mu kwishakira ubutunzi bwo mu buryo bw’umubiri (Matayo 8:20). Hari ikindi gihamya kigaragaza ko imirimo ikomeye yakoze atayikoze asunitswe n’impamvu zishingiye ku bwikunde. Iyo yakoraga ibitangaza, yabaga afite ikintu runaka yigomwe. Iyo yakizaga abarwayi, imbaraga zamuvagamo. Yumvaga ko imbaraga zimuvuyemo, ndetse no mu gihe yabaga akijije umuntu umwe gusa (Mariko 5:25-34). Nyamara, yararekaga imbaga y’abantu bakamukoraho, maze bagakira (Luka 6:19). Mbega imyifatire itarimo ubwikunde yagaragaje!
17. Ni gute Yesu yagaragaje ko yari azi gukoresha imbaraga ze mu buryo burangwa n’ubwenge?
17 Yesu yari azi gukoresha imbaraga ze mu buryo burangwa n’ubwenge. Ntiyigeze akora imirimo ikomeye ashaka kwigaragaza gusa cyangwa agamije kwiyerekana nta mpamvu (Matayo 4:5-7). Ntiyemeye gukora ibimenyetso ngo akunde amare amatsiko ya Herode yari ashingiye ku ntego mbi (Luka 23:8, 9). Aho kugira ngo Yesu yamamaze imbaraga ze, incuro nyinshi yabwiraga abo yabaga yakijije kutagira uwo babibwira (Mariko 5:43; 7:36). Ntiyashakaga ko abantu bafata imyanzuro ku bihereranye na we bashingiye ku makabyankuru.
18-20. (a) Ni iki cyatumaga Yesu akoresha imbaraga ze nk’uko yazikoresheje? (b) Ni ibihe byiyumvo ugira ku bihereranye n’ukuntu Yesu yakijije umuntu wari igipfamatwi?
18 Uwo muntu wari ufite imbaraga nyinshi, ari we Yesu, yari atandukanye cyane n’abategetsi bagiye bakoresha imbaraga zabo batishyira mu mwanya w’abandi ngo bite ku byo bakeneye no ku ngorane zabo. Yesu yitaga ku bantu. Kubona abantu bababaye byonyine byamukoraga ku mutima bigatuma abakiza imibabaro (Matayo 14:14). Yitaga cyane ku byiyumvo byabo no ku byo babaga bakeneye, kandi uko kwita ku bandi mu buryo bwuje urukundo byagiraga ingaruka ku buryo yakoreshaga imbaraga ze. Urugero rushishikaje rw’ibyo turusanga muri Mariko 7:31-37.
19 Icyo gihe, imbaga y’abantu benshi basanze Yesu bamuzaniye abantu benshi bari barwaye, maze arabakiza bose (Matayo 15:29, 30). Ariko kandi, Yesu yatoranyijemo umuntu umwe maze aba ari we yitaho mu buryo bwihariye. Uwo muntu yari igipfamatwi kandi adedemanga. Yesu ashobora kuba yarabonye ukuntu uwo muntu yari yagize ipfunwe mu buryo bwihariye. Yafashe uwo muntu abigiranye ubwitonzi maze amushyira ku ruhande
20 Mbega ukuntu bishishikaje gutekereza ko no mu gihe Yesu yakoreshaga imbaraga yahawe n’Imana zo gukiza abababaye yagaragazaga ko yitaga ku byiyumvo byabo mu buryo burangwa n’impuhwe! Mbese, ntibitanga icyizere kumenya ko Yehova yashyize Ubwami bwa Kimesiya mu maboko y’Umutegetsi nk’uwo ugira impuhwe kandi akita ku bandi?
Igihamya Kigaragaza Ibizabaho mu Gihe Kizaza
21, 22. (a) Ibitangaza Yesu yakoze byagaragazaga iki? (b) Kubera ko Yesu ategeka imbaraga kamere, ni iki twakwitega ko azakora mu gihe cy’ubutegetsi bw’Ubwami bwe?
21 Imirimo ikomeye Yesu yakoze ku isi yari umusogongero gusa w’imigisha ikomeye kurushaho izabaho mu gihe cy’ubutegetsi bwe bwa cyami. Mu isi nshya y’Imana, Yesu azongera akore ibitangaza
22 Yesu azatuma ibinyabuzima byo ku isi n’ibibikikije byongera gukorana mu rugero rutunganye. Wibuke ko yagaragaje ko ategeka imbaraga kamere igihe yacubyaga inkubi y’umuyaga. Nta gushidikanya rero, mu gihe cy’ubutegetsi bw’Ubwami bwa Kristo, abantu ntibazatinya ko bakwibasirwa n’imiyaga ikomeye, imitingito y’isi, kuruka kw’ibirunga cyangwa izindi mpanuka kamere. Kubera ko Yesu ari we Mukozi w’Umuhanga, Yehova akaba yaramukoresheje mu kurema isi n’ibinyabuzima byose biyiriho, asobanukiwe neza ibintu bigize iyi si. Azi uko umutungo wayo wakoreshwa mu buryo bukwiriye. Mu gihe cy’ubutegetsi bwe, iyi si yose uko yakabaye izahindurwa Paradizo.
23. Kubera ko Yesu ari Umwami, ni gute azahaza ibyo abantu bakeneye?
23 Bite se ku bihereranye n’ibyo abantu bakeneye? Kuba Yesu yarashoboye kugaburira abantu babarirwa mu bihumbi bakarya bagahaga akoresheje utwokurya duke cyane, biduha icyizere cy’uko ubutegetsi bwe buzavanaho inzara burundu. Ni koko, hazatangwa ibyokurya bitubutse nta kurobanura abantu ku butoni, bitume inzara irangira burundu (Zaburi 72:16). Kuba afite ububasha bwo gukiza indwara bitwereka ko abarwayi, impumyi, ibipfamatwi, ibimuga n’ibirema, bazakizwa, mu buryo bwuzuye kandi burundu (Yesaya 33:24; 35:5, 6). Ubushobozi afite bwo kuzura abapfuye buduha icyizere cy’uko kuba ari Umwami wo mu ijuru ufite imbaraga bikubiyemo no kuba afite ububasha bwo kuzura abantu babarirwa muri za miriyoni nyinshi Se yishimira cyane kwibuka.
24. Mu gihe dutekereza ku bihereranye n’imbaraga za Yesu, ni iki twagombye kuzirikana, kandi kuki?
24 Mu gihe tugitekereza ku mbaraga za Yesu, nimucyo tujye tuzirikana ko uwo Mwana yigana Se mu buryo bwuzuye (Yohana 14:9). Bityo rero, uko Yesu akoresha imbaraga ze biduha ishusho igaragara neza y’ukuntu Yehova na we akoresha imbaraga ze. Urugero, tekereza ukuntu Yesu, abigiranye impuhwe, yakijije umuntu umwe wari urwaye ibibembe. Yesu yamugiriye impuhwe maze amukoraho, aramubwira ati “ndabishaka” (Mariko 1:40-42). Binyuriye ku nkuru nk’iyi, mu by’ukuri Yehova aba arimo avuga ati ‘uko ni ko nkoresha imbaraga zanjye!’ Mbese, wumva udasunikiwe gusingiza Imana yacu ishobora byose, kandi ukanayishimira kuba ikoresha imbaraga zayo mu buryo nk’ubwo burangwa n’urukundo?
^ par. 1 Inyanja ya Galilaya isanzwe izamo umuhengeri mu buryo butunguranye. Kubera ko icyo kiyaga gifite ubutumburuke buri hasi (ubutumburuke bwa metero 200 hasi y’ubutumburuke bw’inyanja), aho ngaho umwuka uba ushyushye cyane kuruta uwo mu turere tuhakikije, ibyo bikaba bituma ikirere kibamo imivurungano. Imiyaga ihuha cyane ihuha mu Kibaya cya Yorodani iturutse ku Musozi Herumoni, uherereye mu majyaruguru. Gutuza by’akanya gato bishobora guhinduka mu buryo butunguranye hakaza inkubi y’umuyaga ikomeye.
^ par. 12 Ikindi kandi, rimwe na rimwe Amavanjiri akomatanyiriza hamwe ibitangaza byinshi akabivuga muri rusange. Urugero, igihe kimwe “ab’umudugudu wose” baje kumureba, maze akiza “benshi” bari barwaye.
^ par. 19 Gucira amacandwe byari uburyo cyangwa ikimenyetso cyo gukiza cyari cyemewe n’Abayahudi ndetse n’Abanyamahanga, kandi kuba amacandwe yarakoreshwaga mu gukiza indwara, bivugwa mu nyandiko za ba rabi. Yesu ashobora kuba yaraciriye amacandwe ashaka gusa kwereka uwo muntu ko indwara ye yari igiye gukira. Uko byaba biri kose, Yesu ntiyakoresheje amacandwe nk’ikintu kamere cyo gukiza indwara.

robotstxt: allowed

filter: keep


text:
Abavugazi gakondo bo mu Ntara y΄Amajyaruguru no mu Turere twa Nyabihu na Rubavu basabwe kuba bandebereho mu mwuga wabo wo kuvura, kugira ngo barusheho kugarurirwa ikizere n΄abo baha serivise z΄ubuvuzi n΄Igihugu muri rusange.
Ubu butumwa babuhawe ubwo basozaga amahugurwa bari bamazemo icyumweru yaberaga mu Karere Musanze, aho baherewe impanuro zitandukanye z΄uko bagomba kwitwara mu kazi kabo ka buri munsi.
Umuyobozi wungirije w΄urugaga rw΄abavuzi gakondo mu Rwanda, Twambazimana Dieudonne bagomba gukora nk΄uko kera bakoraga kugira ngo bakomeze bizerwe,
ati "Kera ubuvuzi bwa kizungu butarashyirwaho abavuzi gakondo nibo bavuraga indwara zitandukanye, kandi bakagirirwa icyizere n΄abo bavuraga, niyo mpamvu tubasaba kuba bandebereho bagakora bitanze kandi neza birinda kuvuga ko bavura indwara zose nyamara bidashoboka, amasomo dukuye aha ni amwe mu yazatwunganira kurushaho kunoza umwuga wacu neza."
Umuyobozi w΄Ishuri rikuru ry΄ubumenyi ngiro INES Ruhengeri ari naryo ryateguye aya mahugurwa, Hagenimana Fabien avuga ko aya mahugurwa agamije gushimangira isano aba bavuzi bafitanye n΄abaturage
Yagize ati "Kaminuza ntabwo itanga ubumenyi gusa, ahubwo igomba gukorana neza n΄abaturage, abavuzi gakondo ntibakunze kwizerwa n΄abaturage n΄izindi nzego z΄ubuvuzi, aya mahugurwa azabafasha kwiyumvamo icyizere bakanoza imikorere yabo bagakorera mu mucyo bityo cya cyizere kikagaruka n΄Igihu kikabizera kurushaho."
Umuyobozi w΄ishami ry΄umuco n΄imibanire y΄abantu muri komisiyo y΄Igihugu ikorana na INESCO, Kajuga Gerome avuga ko ubumenyi buhari ariko bukeneye kuvugururwa n΄amategeko agashyirwaho
Agira ati "Abavuzi gakondo bafite ubumenyi bakuye kubisekuru byabo hari n΄ababukomoye kuri bagenzi babo, ariko bukeneye kuvugururwa, umuntu ntabeshye ko avura indwara zose kuko ntibishoboka, ahubwo tumenye ngo uyu ashoboye izihe ndwara, azivura ku ruhe rwego, bakamenya gukorera hamwe kandi mu mucyo, hanyuma nayamategeko agashyirwaho akabafasha kunoza imyitwarire."
Abitabiriye aya mahugurwa basaga 50
Kugeza ubu mu Rwanda habarurwa abavuzi gakondo basaga ibihumbi bitatu, bakaba basaba ko bahabwa amategeko kugira ngo bibafashe kwibumbira mu mashyirahamwe.


text:
GSO yatangiye gukosora ibyo yanenzwe na Minisiteri y’Uburezi
Yanditswe na MUGISHA BENIGNE
Umuyobozi w’Urwunge rw’amashuri rwa Butare (GSO), Padiri Rwirangira Pierre Celestin, aratangaza ko kugeza ku wa Kane bazaba bamaze gukosora ibyo banenzwe n’igenzura rya Minisiteri y’Uburezi.
Mu kiganiro kihariye yagiranye n’Imvaho Nshya, Umuyobozi w’Urwunge rw’amashuri rwa Butare yavuze ko ibyo iri shuri ryanenzwe ari ibijyanye n’amasuku mu buryamo bw’abanyeshuri, aho basabwe gutunganya neza ibitanda by’abanyeshuri no gusiga amarangi kugira ngo abana babashe kwigira no kurara heza.
Yagize ati “Mu by’ukuri ibyo twanenzwe ntibikanganye, kugera ku munsi wa kane w’iki cyumweru tuzaba tumaze kubishyira mu bikorwa, twasabwe gutunganya ibitanda by’abanyeshuri no gusiga amarangi, twarabitangiye kandi bizarangira vuba ku buryo tariki ya 27 Kanama twahawe gutangira tuzayubahiriza”.
Padiri Rwirangira ahumuriza ababyeyi barerera muri iri shuri ko badakwiye kugira impungenge kuko nta gikuba cyacitse, ko ibyo banenzwe barimo kugerageza kubishyira mu bikorwa vuba kugira ngo abanyeshuri batangire.
Ku kijyanye no kuba ishuri rishobora gusigara inyuma mu bijyanye no kurangiza porogaramu y’amasomo, Padiri Rwirangira avuga ko nta mpungenge ababyeyi bakwiye kugira kuko n’ubundi porogaramu isanzwe irangira kare ndetse ko hazanashyirwamo imbaraga kugira ngo igihe cyagenwe cyo kuyirangiza kizubahirizwe.
Ababyeyi barerera mu Rwunge rw’amashuri rwa Butare bavuga ko kuba abana babo batarajya ku ishuri nta mpungenge bibateye cyane kuko bahumurijwe n’ubuyobozi bakanabwirwa ibirimo gukorwa bityo na bo bakaba bakomeje gutegura abana kwitabira amasomo tariki ya 27 Kanama 2018.
Mukobwajana Anette ni umubyeyi urerera mu Rwunge rw’amashuri rwa Butare, avuga ko bitamworoheye kumva inkuru y’uko iri shuri ryanenzwe na Minisiteri rikaba ritazatangirira igihe cyari giteganyijwe, ariko ngo nyuma yo kumva ibisobanuro n’ubuyobozi bw’ishuri yumvise ko nta gikanganye kirimo.
Avuga ko kumva ko iri shuri ryanenzwe bitumviswe na benshi kuko bimenyerewe ko ari ishuri rifite uburambe, risanzwe ari intangarugero, ariko kuba hari ibyo ryanenzwe mu isuku na byo nta cyo bitwaye cyane ko ubuyobozi bwemera kubikosora.
Karemera Anastase na we ni umubyeyi urerera mu Rwunge rw’amashuri rwa Butare, yagize ati “Nemeye ntinze ko Urwunge rw’amashuri rwa Butare rwanenzwe n’igenzura, ariko nkurikiranye neza numvise ko nta gikuba cyacitse, dutegereje ko igihe k’itangira ry’amashuri yasabwe kugira ibyo anoza, naho ubundi ndabizi ko kirimo gukosora ibyo cyanenzwe”.
Ababyeyi bavuga ko ibyo Minisiteri y’Uburezi yakoze byari ngombwa kuko bituma abana biga neza bakarushaho gutsinda, kuba barasobanuriwe neza n’umuyobozi w’ishuri ibirimo gukorwa na byo byabateye imbaraga binabamara impungenge bari bafite.


text:
KIGALI – Muri gahunda ze zo gusura abaturage, Perezida Paul Kagame muri uyu mwaka wa 2009 amaze gusura Intara inshuro 5, kuva ku wa 23 – 24 akaba azasura Intara y’Amajyepfo aho azasura ibice bitandukanye birimo ishuri ryisumbuye rya Karubanda, Kaminuza Nkuru y’Igihugu (UNR), Akarere ka Nyamagabe aho azasura abaturage ba Nyagisenyi muri ako Karere.
Perezida Kagame muri uyu mwaka yasuye bwa mbere Umujyi wa Kigali Akarere ka Kicukiro muri Mata 2009, aho yasabye ubuyobozi bw’Akarere gukemura bimwe mu bibazo abaturage bamugejejeho atagombye kubyikemura ubwe, ndetse anabasaba gushishikariza abaturage bayobora kwitabira akazi kugira ngo bateze Akarere kabo imbere na bo ubwabo batiriwe bategereje abagiraneza.
Muri uko kwezi Perezida wa Repubulika yasuye Intara y’Iburasirazuba Akarere ka Gatsibo Umurenge wa Kiramuruzi, aho yasuye igishanga cya Kanyonyomba cyatwaye Leta miliyari 2.5 z’amafaranga y’u Rwanda ariko nticyabyazwa umusaruro uko byagombaga.
Yagiranye kandi n’abaturage ba Gatsibo ikiganiro anagaye ubuyobozi bw’aho bw’ibanze kuba butita ku nyungu z’abaturage.
Ahandi Perezida Kagame yasuye ni Akarere ka Nyagatare aho yasuye ibikorwa bitandukanye birimo ikaragiro ry’amata, aza gusura n’Akarere ka Kirehe, aganira n’abaturage ndetse asura n’ibikorwa bitandukanye by’iterambere.
Mu ngendo yagiye agirira mu Ntara amaze gusura, yashishikarizaga abaturage gufatanya n’abayobozi kwitabira ibikorwa by’iterambere badategereje inkunga, anababwira ko inkunga ibaho, ariko bitari uguhora ishakwa kandi bafite amaboko n’ubundi bushobozi bwo kwiteza imbere hadategerejwe inkunga z’amahanga ziza ari uko abazitanga babishatse.
http://www.izuba.org.rw/index.php?issue=280&article=8686
Posté par rwandaises.com


text:
Aganira na IGIHE, Kubwimana bigaragara ko ataramera neza bitewe n’amateka y’ubuzima bwe, yagerageje kutunyuriramo muri make intambara y’ubuzima amaze imyaka irenga 20 anyuramo.
Yakuze abona mukuru we akubita Nyina
Uyu musore uvuka mu Karere ka Nyanza, yisanze arwaye Imbasa akiri muto, iyi ndwara yaramumugaje ndetse birangira agize ikibazo cy’akaboko n’akaguru byamugaye.
Yivugira ko yakuze atazi se umubyara, kuko uyu mubyeyi yitabye Imana undi akiri muto cyane.
Uyu musore wavutse mu muryango w’abana 10 ubu asigaranye abavandimwe batatu barimo mukuru we umwe, mushiki we washatse umugabo ndetse na murumuna we ubana na nyina.
Ku myaka irindwi gusa, nibwo Kubwimana yatandukanye na nyina umubyara, wari ubataye kubera ko umuhungu mukuru yari asigaranye yari yaradukanye ingeso yo kumukubita.
Kubwimana iyo avuga ukuntu mukuru we yakubitaga umubyeyi wabo, amarira azenga mu maso. Ati “Mama yaje kuduta yigira iwabo i Gisagara kuko mukuru wanjye yaramukubitaga ndetse ugasanga n’abantu bo mu muryango ntabwo bamuha agahenge.”
Uyu mubyeyi akimara kubata, Kubwimana yananiwe kubana na mukuru we wanamwangaga cyane, ahitamo kujya gushakisha nyirarume muri Kigali.
Nyirarume nawe babanye igihe gito ashaka kumusubiza mu cyaro, uyu musore yanga gutaha ahubwo ahita atangira ubuzima bwo ku muhanda gutyo akiri muto.
Avuga impamvu yanze gutaha, Kubwimana yagize ati “Impamvu rero nanze gutaha ni uko n’ubundi ubuzima nari mbanyemo na mukuru wanjye mu cyaro butari bworoshye. Nahisemo gucika marume mpita ntangira ubuzima bwo ku muhanda.
Yagerageje kwiyahura nabwo urupfu ruramwanga
Kubwimana avuga ko kuva mu 2000 yatangiye kujya ku muhanda, abaho ubuzima bw’abana bo ku muhanda kugeza mu mezi make ashize ubwo yahuraga n’umugiraneza wemeye kumwishyurira akazu ka make.
Iyo avuga ubuzima yabayeho ku muhanda, Kubwimana ahamya ko bwari bubi cyane, kunyagirwa n’imvura, inzara ndetse n’ibindi bibazo bitandukanye byakubitanaga nuko asanzwe anifitiye ubumuga ntibimworohere.
Ahamya ko hari umunsi yashatse kwiyahura nabwo Imana ikanga kumurekura, ati “Ndibuka ko hari umunsi nanyoye umuti w’imbeba nshaka kwiyahura ariko nanga gupfa, nari nabitewe n’inzara yakubitaho amahuhwezi nkumva nubundi ngiye gupfa.”
Kuva ku muhanda ndetse n’ubu yamaze kubona aho acumbika, Kubwimana ni umusore utunzwe no gusabiriza nubwo aho asohoreye indirimbo yifuza kubivamo.
Uyu musore yifuza gusubira ku ishuri akiga indimi zazamufasha mu buhanzi bwe
Umunsi Kubwimana yari ari kuzenguruka mu Mujyi wa Kigali yiririmbisha kuko yakuze akunda umuziki, akubitana na Alain Muku wakunze impano ye ahita afata icyemezo cyo kumufasha.
Kubwimana avuga uko yahuye na Alain Muku, yagize ati “Twahuriye imbere ya CHUK, icyo gihe yari mu modoka nanjye ndi gusaba, naje kuririmba indirimbo yitwa ‘Isi ni akabindi’ arayikunda ndetse amfata amashusho na telefone birangira yemeye kumfasha.”
Icyakora nubwo Alain Muku amufasha mu kumukorera indirimbo, mu buzima busanzwe naho ngo ahakeneye ubufasha.
Ati “Nk’ubu kuva nasohora indirimbo nta muntu nasaba ngo ampe kuko bavuga ko nabaye icyamamare, nanjye rwose sinifuza kuguma mu byo gusaba kuko simbikunda. Usanga kenshi ubwo mpita njya gushaka uturaka wenda nkagira uwo mvomera amazi akampa igiceri nkarya gutyo.”
Ku bwa Kubwimana, ahamya ko nubwo yatangiye umuziki ariko atifuza kuba icyamamare, ahubwo yifuza kubanza kugira ubuzima bwiza, agasubira ku ishuri akiga byibuza akabasha kumenya indimi z’amahanga.
Nyuma y’ibi nibwo uyu musore avuga ko yakora umuziki neza ndetse akaba yagera ku rwego rwiza nk’urwa Jay polly yahoze afana bikomeye.
Reba ikiganiro twagiranye na Kubwimana
Reba indirimbo ’Izabikora’ ya Kubwimana


text:
Mu gutekereza cyane ku buzima bw’abakundana, ndetse no kumara igihe kirekire akorana nabo, Daillaire Yvon, impuguke mu mitekerereze no mu buzima bw’ibitsina yagize icyo atangaza mu mabanga ahuriweho na benshi bafite urukundo ruryoshye baba ababana nk’umugabo n’umugore cyangwa se baba abatarashinga ingo ngo babane.
Nk’uko yabivuze, usanga ibyinshi ari ibintu bidakomeye na busa ariko ugasanga kutabiha agaciro bituma inkundo z’abatari bakeya zigwingira.
Dore we uko abona ayo mabanga ahambaye mu kuryoshya urukundo:
1. Kumenya uwo mukundana cyangwa mubana
Kimwe mu bintu bishobora kubangamira urukundo cyangwa se bikaba byatuma udakunda neza uwo mubana ni ukuba utamuzi. Nk’uko abahanga benshi babyemeza kutamenya umuntu ni kimwe mu mbogamizi zo kumukunda.
Haranira kumenya ibihe atajya yibagirwa mu buzima bwe, ibyo adakunda cyangwa ibyo akunda kurya, ibiganiro akunda bya radiyo cyangwa se television, amabanga yihishe mu mitekerereze ye, ibyo aha agaciro, ibimutera ubwoba, n’ibyo yizera kuzageraho.
Witegerereje neza wasanga ko ababana baryoherwa ari abakunda guhana amakuru cyane kuburyo buri umwe aba azi uko undi amerewe kandi bikaba inshuro nyinshi.
2. Ba umugwaneza imbere y’uwo wihebeye kandi umuhe agaciro
Abakundana baryoherwa usanga iteka ari abatifashisha amakuru bamenye ngo baterere agate mu ryinyo ahubwo baba ari abifashisha ayo makuru kugirango abafashe kwita kuwo bakundana. Guha agaciro uwo mukundana ni uburyo uba wemera ko afite uruhare mu munezero wawe bityo ugahora umurutisha abandi.
Ubugwaneza bwo ni ingenzi kandi ni ibanga rikomeye cyane iyo benshi babona umugabo nk’igikoko cyangwa umugore batinya bose batibaza uko abana n’umugabo cyangwa umugore we ariko iteka bagatungurwa no kubona babanye kandi babanye neza.
3. Murangamirane aho kugirango buri wese yirangamire
Ijambo kwirwariza ni ijambo ridakwiriye gusohoka mu kanwa k’abakundana. Niyo bose bakigendera ugomba kumenya kumuba iruhande. Ni ingenzi kumwereka ko umukeneye kuko uko umwereka ko umukeneye azarushaho kumva ko agufitiye akamaro atane no kugushyira hasi.
Kutaba nyamwigendaho rizaba nk’ibanga rikaza umushyikirano wanyu kandi ritume imibonano mpuzabitsina(ku bashakanye) irushaho kugira agaciro karenze ako guhuza ibitsina.
4. Wikigira kagarara
Kwanga guhinduka cyangwa se kwigira kagaraga cyane cyane mu gihe cyo gufata ibyemezo, usanga akenshi ari ingeso y’abagabo. Aha twakibutsa ko 81% by’abatandukana baba bapfuye ko umugabo yigize kagarara akanga guhinduka cyangwa guhindura ibyemezo.
Iyo mwumvikana mu gufata ibyemezo, biri mu bituma mubaho mwishimye nubwo hari ubwo hagira umwe bibabaza iyo hafashwe icyemezo gitandukanye nuko yabitekerezaga.
5.Gukemura ibibazo bikemurika
Mu mubano w’abakundana cyane cyane abashakanye usangamo ibibazo bitandukanye byo kutumva ibintu kimwe. Abakundana bahura n’amoko abiri y’ibibazo aribyo Ibibazo by’ingutu kandi bizahoraho mu mibanire yabo ndetse n’ibibazo bishobora gukemuka.
Ibibazo bidashoboka gukemuka byo ni nk’uko umwe aba akunda gukora imibonano mpuzabitsina cyane, mu gihe undi we atabikunda, cyangwa se umwe akaba atihanganira ikosa mu gihe undi we aba ari ntibindeba, umwe ugasanga ni umunyaburakari cyane undi ugasanga aratuje cyane.
Nk’ibyo rero ni ibibazo bidashobora gukemuka kabone nubwo mwaba mubyifuza kajana.
Aha ababana banezerewe ni ababasha kunezerwa mu gihe hari ibyo bibazo byangiza umunezero mu gihe ababana bazahazwa n’agahinda ari abananiwe kunezererwa no muri ibyo bibazo.
6. Kwitwararika ngo udasenyerwa n’ibi bikurikira:
- Uburere bw’abana
- Imikoreshereze y’amafaranga
- Imiryango yo kwa so bukwe
- Akazi
- Igitsina
- Akazi ko mu rugo
7. Haranira kugira imyumvire imwe n’iyuwo wihebeye
Iyi ngingo ya karindwi usanga ari isoko y’ibibazo mu mikundire ya benshi nubwo abayiha agaciro ari bakeya. Abakundana kugirango banezererwe bakwiye kumva ibintu kimwe nubwo mutabyumva kimwe ijana ku ijana.
Aha twatanga nk’urugero: Niba wanga imyemerere runaka mu by’iyobokamana ukaba uyanga urunuka, mu gihe ubanye n’uyifite bishobora kuzababera I kibazo mu gukuza urukundo rwanyu. Ni ingenzi guhuza inzozi kuko nk’abakundana iyo mufite nzozi zimwe murafatanya mukazazikabya.
8. Abakundana baryohewe usanga bagira byibura amasaha 5 yo kuba bari kumwe
Abakundana cyane cyane abashakanye ni ngombwa cyane ko bagira byibura hagati y’iminota ibiri n’ine yo kubazanya uko umunsi wagenze, bakagira igihe cyo kuganira birambuye ku tuntu dutandukanye two mu buzima, ndetse n’igihe byiburya cy’amasaha abiri n’igice mu cyumweru cyo kuba bari hamwe mu gikorwa kimwe. Bakaba basohoka cyangwa se bagasura abantu.
9. Kutumva amabwire
Amabwire ashobora kugira uruhare rukomeye cyane mu gusenya ingo. Aha ni ingenzi cyane kumenya ko iteka n’iteka abavuga bazavuga kandi ko bazaruha bigoranye.
10. Abakundana byaryohewe ni abadaha agaciro cyane gutotana babwirana amakosa yabo
Abanezerewe mu rukundo, si uko baba badafite inenge kandi zibonwa n’abakunzi babo. Nubwo tutabyita kurenzaho, iteka kwihatira kubona icyiza cy’uwo ukunda biraryoha kuruta gusuzuma witonze ibibi bimuriho. Ni ingenzi cyane kwihatira gushima no gushimira aho kunenga cyane kuko iteka kunenga biryana ku mutima.
Niba ukeneye byinshi kuri iyi nyandiko y’uyu muhanga, wasoma iki gitabo:
GOTTMAN, John M. et Nan Silver, Les couples heureux ont leurs secrets. Les sept lois de la réussite. Éd. JC Lattès, France, 2000, 281 p.


text:
Mu karere ka Gatsibo hagiye gutangizwa ubuvumvu bukozwe mu buryo bwa kijyambere, bamwe mu bavumvu bavuga ko korora inzuki bya kijyambere bigiye guhindura isura y’ubworozi bw’inzuki muri aka karere.
Abavumvu biteze ko umusaruro uzikuba inshuro zirenze icumi
Ubuvumvu ni umwe mu myuga igikunze gukorwa mu buryo bwa gakondo, gusa umunsi ku wundi buri kugenda buvugururwa.
Mu karere ka Gatsibo n’aka Kayonza amwe mu mashyirahamwe akora umwuga w’ubuvumvu amaze iminsi ahawe amasomo yo korora inzuki mu buryo bwa kijyambere, barabona ubworozi bw’inzuki mu yindi sura mu gihe kiri imbere nk’uko bigarukwaho na Nteziryayo Jean Paul, umwe mu bakorera uyu mwuga mu murenge wa Rugarama.
Yagize ati: "Twabonye ko rero ubuvumvu bukozwe neza butanga umusaruro, urugero batweretse ko umuzinga mwiza ukurikiranywe mu byumweru bibiri ushobora gutanga umusaruro w’ibiro icumi kuzamura, mu gihe umuntu yasaruraga ibiro bibiri cyangwa nabwo ntanabibone, twabonye ko ubuvumvu bukozwe neza bubyara umusaruro mu by’ukuri".
Vuguziga Yvette ukora ubuvumvu mu murenge wa Kiramuruzi avuga ko imizinga ya kijyambere ituma inzuki zibaho neza, ndetse bigatuma inzuki zitanga umusaruro.
Yagize ati "Nkuko twabibonye muri bagenzi bacu twaragiye dusanga inzuki zirimo neza zirubakiye nta byonnyi birimo, ni ukuvuga wa musaruro tutabashaga kubona dukoresha ya mizinga ya gakondo aka kanya tugiye kuwubona kandi uzamutse cyane kubera imizinga ya kijyambere tugiye gukoresha".
Abasobanukiwe n’iby’ubworozi bw’inzuki bavuga ko akarere ka Gatsibo na kayonza, ari tumwe mu turere dufite amahirwe yo kuba twagira umusaruro ufatika hashingiwe ku kirere utu turere dusangiye, ibi bikaba bigarukwaho na Musoni Celestin umwe mu batanga amahugurwa ku borozi b’inzuki hirya no hino mu gihugu.
Yagize ati: "Amahirwe ahari muri utu turere nuko ubworozi bw’inzuki bukunda gukorerwa ahantu hashyuha, utu turere rero turashyuha cyane ikindi begereye ishyamba ry’akagera bafite amazi ku buryo byabafasha ubworozi bwabo bukabyara umusaruro".
Gusa na none ku borozi bakorera mu makoperative, Musoni Celestin avuga ko badakoreye hamwe ngo bacunge umutungo neza umusaruro baba bitezweho utagerwaho.
Ati: "Abantu niyo bakorora batize uburyo bwo gucunga umutungo wabo, n’ubundi wasanga akarere n’abafatanyabikorwa tutababonyemo umusaruro wifuzwa".
Leta y’u Rwanda ikomeje gushishikariza abantu by’umwihariko urubyiruko kugana ibikorwa bishingiye ku buhinzi n’ubworozi.


text:
Urugaanda Gorilla Feed rukorera mu mujyi wa Kigali rusanzwe rukora ibiryo by’amatungo, rwatangiye imikoranire n’ikigo gikomeye ku isi cya Aller Aqua gikora ibiryo by’amafi mu rwego rwo kugeza ku borozi bayo mu Rwanda ibyujuje ubuziranenge kandi bitanga umusaruro mwiza.
Kivuye Janvier, umuyobozi mukuru w’uruganda Gorilla Feed, avuga ko icyo aborozi b’amafi bakwiye kwitaho ari agaciro k’ibyo uruganda rubazaniye, agira ati "icyo dushaka ni ukugirango aborozi babone ibyo kurya by’amafi kandi byujuje ubuziranenge. Turi kuganire n’aborozo ngo bareke gutinda ku giciro ahubwo bite ku gaciro ibintu bifite, ibyo kurya dutanga, ukoresha kimwe cya kabiri ugeranyije n’ibyo benshi bakoreshaga".
Kivuye Janvier avuga ko aborozi bakwiye kwita ku gaciro ntibibande ku giciro gusa
Akomeza agira ati "Uruganda rwa Aller Aqua rwo muri Darnmark, rufite imyaka isaga 50, bafite ubunararibonye kandi ibyo bakora byujuje ubuziranenge".
Jerome Musemandera ukora ubworozi bw’amafi mu kare ka Karongi, avuga ko hari imbogamizi 3 bahura nazo zirimo kubona icyororo cy’amafi, kubona ibyo kurya byiza ndetse n’ubumenyi mu bworozi bw’amafi.
Uyu mworozi ahamya ko ikibazo cy’ibyo kurya by’amafi kikiri ingorabahizi, agira ati "Biragoranye kubibona kuko hari ibyo twakuraga muri Uganda, n’ibyo twageragezaga kwikorera ariko byose ugasanga bitujuje ubuziranenge, bigatuma bidatanga umusaruro. Kuba iki kigo kije ni igisubizo wenda imbogamizi yazaba igiciro".
Aborozi b’amafi bari bitabiriye itangizwa ry’ubu bufatanye, bamwe bahava baguze
Bugabo, umwe mu batekinisiye mu kigo cy’igihugu gishinzwe guteza imbere ubuhinzi, RAB, nawe ahamya ko aborozi b’amafi bagifite ikibazo cy’ibyo kurya by’amafi, ngo byari bihenze kuko byaturukaga hanze. Avuga kandi ko n’ibikoresho bikiri ingorabahizi kuko ibikenerwa byose bituruka hanze y’u Rwanda kandi bigihenze.
Niels Lundgaard ushinzwe ubucuruzi muri Aller Aqua asobanura ibyo kurya bakora
Uruganda Gorilla Feed ruvuga ko ruzajya rugurisha ikiro cy’ibi byo kurya ku mafaranga y’u Rwanda 1500 ku mafi makuru na 1700 ku mafi mato.


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa mbere tariki ya 08/04/2019 turasoma mu UMUBWIRIZA 6.1-12
1.Hariho ikibi nabonye munsi y’ijuru kijya kiremerera abantu:
2.Umuntu Imana yahaye ubutunzi n’ubukire n’icyubahiro, ntabure ibyo umutima we wifuza byose, ariko Imana ntimuhe inda yo kubirya, ahubwo umushyitsi akaba ari we ubyirīra, ibyo na byo ni ubusa, n’indwara mbi.
3.Umuntu ubyaye abana ijana akarama imyaka myinshi, iminsi yo kubaho kwe ikagwira ariko umutima we ntuhage ibyiza, akabura n’aho ahambwa, ndavuga yuko bene uwo arutwa n’inda yavuyemo.
4.Kuko iyo nda iza ari ubusa ikagenda mu mwijima, kandi izina ryayo ritwikiriwe n’umwijima,
5.Ndetse ntiyigeze kubona izuba haba no kurimenya, iyo nda iba iguwe neza kuruta wa wundi.
6.Naho yarama imyaka ibihumbi bibiri atanezezwa n’ibyiza, mbese bose ntibajya hamwe?
7.Imirimo yose umuntu akora aba akorera inda ye, nyamara ntashira umururumba.
8.Umunyabwenge arusha umupfapfa iki? Umukene uzi kwitondera imbere y’abakiriho aba afite iki?
9.Kubonesha amaso biruta kuzerereza umutima. Ibyo na byo ni ubusa, ni nko kwiruka inyuma y’umuyaga.
10.Ikiriho cyose cyiswe izina kera kandi umuntu azwi icyo ari cyo, ntashobora kurwanya umurusha amaboko.
11.Ko haba ibintu byinshi bigwiza ibitagira umumaro, ibyo byungura umuntu iki?
12.Noneho ni nde wamenya ikigirira umuntu umumaro akiriho, mu minsi yose yo kubaho kwe kutagira umumaro igahita nk’igicucu? Ni nde wabasha kubwira umuntu ibizaba munsi y’ijuru mu nyuma ze?
Ibibazo bidufasha gusobanukirwa
1.Ibyo nsomye birambwira ibya nde, kandi biranyigisha iki?
2.Ibyo nsomye biranyigisha iki
Ku Mana data wa twese?
kuri yesu kristo?
ku mwuka wera?
3.Mbese mu byo nsomye harimo:
Urugero rwiza nakurikiza?
Urugero rubi nakwirinda?
4.Mbese mu byo nsomye harimo:
Itegeko nkwiriye kumvira?
5.Mbese mu byo nsomye harimo:
Icyo Imana yansezeranyije?
6.Mbese mu byo nsomye harimo:
ijambo rimburira?
Ubusobanuro bw’umusomyi
Ni nde wamenya ikigirira umuntu umumaro akiriho? (12): Umubwiriza ntiyumva ukuntu Imana iha umuntu ibyakamuteye umunezero birimo ubutunzi, ubukire n’icyubahiro, ariko bikarangira atanyuzwe kubera kubura inda yo kubirya, ahubwo bikaribwa na rubanda. Ubundi ibyo byose kubigira ntacyo byari bitwaye. Ariko iyo bitarimo kubaha Imana, byose birangira ari ukwiruka inyuma y’umuyaga. Uko twaba turi kose, ibitugirira akamaro bikaduhesha umugsha ni ukuzirikana ko muri iyi si turi abashyitsi n’abimukira (1Ngoma 29.14-15).
Ni nde wabasha kubwira umuntu ibizaba mu nsi y’ijuru mu nyuma ze? (12). Ntawe. Kuko ikuzimu aho uwo muntu ajya nta mirimo nta n’imigambi ihaboneka (Umubw.9.10). Muri iyi si ni ho abatunzi bakwiye gutegurira iby’inyuma y’ubu buzima aho kwibera mu kudamarara, kukazakurikirwa no kubabara iteka (Luka 16.19,22-23) Icyifuzo: Sengera abantu bahorana umururumba w’ibintu byinshi bikabatera kubuza abandi umutekano, kugirango bamenye ko Yesu ahaza bemere kumwakira.
[email protected]


text:
Kigali: Kaboneka yasabye Abayobozi gutanga serivisi zibereye Abanyamugi
Yanditswe na MUTUNGIREHE SAMUEL
Minisitiri w’Ubutegetsi bw’Igihugu Francis Kaboneka, yabwiye abayobozi mu nzego zitandukanye z’uturere tugize Umujyi wa Kigali ko bakwiye kurinda isura yawo batanga serivisi zibereye Abanyamugi ukarushaho kuza imbere no kuba ikitegererezo mu yindi migi ku Isi.
Yabitangaje ejo hashize tariki ya 29 Kamena 2018, mu nteko y’Umujyi wa Kigali yahurije hamwe abayobozi bagera ku 1800 baturutse mu turere tw’Umujyi wa Kigali, kuva ku rwego rw’umudugudu kugera ku rwego rw’Umugi, barebera hamwe ibyagezweho mu ngengo y’imari y’umwaka wa 2017/2018 n’ibiteganywa mu ngengo y’imari ikurikira, 2018/2019.
Minisitiri Kaboneka yabwiye abo bayobozi ko uburyo batanga serivisi ari bwo bugaragaza isura y’ubuyobozi n’isura Umujyi wa Kigali ifite bigatuma n’indi migi yunganira Kigali iwufatiraho ikitegererezo.
Ati: “Murusheho gutanga serivisi zibereye Abanyamugi, zibereye u Rwanda ariko na none zinaduhesha agaciro; zihesha ubuyobozi agaciro, zihesha Umujyi wa Kigali agaciro, zihesha igihugu cyacu agaciro.
Tuve aha ng’aha tubyemeranyije, buri umwe yumva ko ari inshingano. Iyo nge nkoze ibyange cyangwa ntakoze ibyange neza wowe ugakora ibyawe neza bya byiza wakoze n’ibyange bibi nakoze bikurura ibyawe byari byiza, kuko ikibi kirihuta kikanamenyekana kuruta ikiza; bifite ingaruka rero”.
Yakomeje agira ati: “Ariko iyo wakoze inshingano zawe nange ngakora izange, icyo gihe tuziba icyuho cy’ushaka kunenga ibidakorwa kandi ni inshingano zacu kwirinda amakosa, ibidakwiriye gukorwa, kugira ngo tuzibe cya cyuho cy’ushaka kujora cyangwa gusebya ngo abone icyo yitwaza”.
Minisitiri Kaboneka yagiriye inama abayobozi ko mu gihe biri bube ngombwa ko umuntu atabona serivisi runaka ategereje ku muyobozi birushaho kuba byiza iyo uwo muyobozi amusobanuriye impamvu, nta muheze mu nzira ngo bitume yibwira ko ubuyobozi bwanze kumukemurira ikibazo cyangwa kumuha serivisi rukana.
Umuyobozi w’Umujyi wa Kigali, Rwakazina Marie Chantal, yabwiye itangazamakuru ko uburyo bwo kunoza imitangire ya serivisi ari ugutega amatwi neza umuturage n’abagana ubuyobozi mu nzego z’Umujyi wa Kigali, kandi abayobozi bagomba gukurikiza amabwiriza n’amategeko atangwa.
Ati “Iyo batabishyize mu bikorwa nk’uko biteganywa ni byo bitera ibibazo. Urugero nk’imiturire idacunzwe neza muri iki gihe bitera ingaruka zirimo no kuba abantu babura ubuzima iyo batuye ahantu hatameze neza”.
Bamwe mu bayobozi bagaragaje ko serivisi zigerageza gutangwa neza kuri buri rwego ariko nko ku rwego rw’umudugudu hakwiye kongerwa ubuvugizi ku bakuru b’imidugudu bakarushaho guhabwa uburyo bwo kubafasha gushyira mu bikorwa inshingano za buri munsi bavanga no gushaka ubuzima nk’abandi baturage kuko nta mushahara bakorera.
Muri iyi nteko, hagaragajwe kandi ibyagezweho kuri buri karere mu byateganyijwe mu ngengo y’imari y’umwaka ushize 2017/2018, n’uburyo ibitaragezweho bizakomeza mu ngengo y’imari nshya itangiye bikagerwaho 100%.


text:
Ni agahinda kuri wowe ariko hisha amarira yawe. Narakubabaje ariko ngarura aho nahoze. Inkuru y’agahinda kuri Cia usabwa kugaruka udashaka kugaruka neza. Iyi nkuru uyigiremo.
Nukunda umuntu ukamwimariramo, hari ubwo nyuma
uzasanga atarigeze akwiyumvamo na gato. Ahari ubu ni bwo wabasha kumenya ingano y’urukundo
agufitiye, ukabasha no kumenya niba muzagumana cyangwa niba azagusiga. Cia
yarababajwe ariko uwamubabaje ari kumusaba kugaruka. Uwakubabaje ntaho yagiye
gusa guhinduka bibaho kandi kubabazwa bimarwa no kwitabwaho birenze urwego wababajweho.
Amarangamutima yanyujijwe mu rwandiko rwandikiwe Cia wasizwe, yari yuzuye amarira gusa. Uyu musore wasize Cia ku musozi, yasubije amaso inyuma maze afata umwanya, aterura amagambo akomeye, asa neza n'ayo umuhanzi w’icyamamare ‘The Weeknd’ yanyujije mu ndirimbo ye yise ‘Save The Tears’.
Uyu musore yagize ati “Nahoze nifuza kuba hamwe nawe, kuko nagukundaga cyane ariko ubusanzwe wakundaga kuririmba gusa mbura ubwenge, nibagirwa kugura ibyo wagombaga gukenera byose, nagufashe nk'utazagenda, narishutse nkufata nk'uzemera kuba nabi, sinamenya ko icy’ingenzi gishyirwa hafi kandi kigashakirwa umwanya gikwiriye, birangira unyanze, none ndi kwicuza.
Iyo nkuboneye kure urimo kuririmba rero, mbona wishimye cyane, mbona uri wa mukobwa wabonye ibyo yaburaga, ahari sinarinamwiza kuri wowe. Mukundwa iteka ubwo wambonaga, ukambonera kure, byasaga n'aho bigutangaje cyane ukaza wiruka cyane ukanyegera ukampobera maze nanjye ngafunga amaso y’umutima nkakubonera imbere, maze nkabona igitonyanga kimwe cy’amarira kivuye mu maso yawe kiramanutse ariko simenye amaherezo y’izo nzozi narotaga kumanywa.
Ese warizwaga ni iki? Ese wari uzi ko nzagusiga? Ese
wari waratekereje ko umunsi uzagera nkagusiga cyangwa warizwaga n’ibyishimo
n’impumuro yanjye utabonaga iteka uko uyishaka?, ahari n’ibyari bube
byakurizaga kuko wabonaga ko hari undi uri iruhande ugushaka kandi ukeneye kukwitaho kurenza njye ariko ukabura uko umuha umwanya, maze bikakubabaza. Mukundwa
nanjye sinzi uko nagusize kuko sinabyifuzaga, ahari ntiwari bube uwanjye by’iteka
ahari sinari bushobore ku kwitaho.
Mukundwa narakurijije ubwo nagusigaga nkigendera ariko
sinabitekerezaga , ntago nabiteganyaga ariko nawe ntiwigeze umbaza impamvu
nagushenjaguriye umutima, wakabaye waranyegereye ukambwira ko byakubabaje. Gusa, ubanza uku ari ukwigiza nkana by’uwatsinzwe disi.
Cia, niba warababaye kuki wahise usibanganya ahacu,
ugasibanganya ibyaranze amarangamutima yanjye, amateka yanjye nawe
ukayasibanganya? Kuki wigira nk’utabyitaye ho. Nanjye sinzi impamvu nagusize
ariko ndashaka kugaruka aho nahoze, niba koko ubona mpakwiriye.
Mukundwa Cia, ntawamenya baravuga ngo iminsi igira
mubi, ndagusabye rekera aho ufate amarira yawe wenda nyuma yanjye hari undi
uzakubabaza, nawe akaza yigize nkanjye, akaza yambaye uruku rw’intama,
akakwihishamo, akanyura mubugwa neza bwawe akakubabaza, gusaaa nyamara
wasanga naribeshye cyangwa n’ubu nkaba ndi kwishuka ay’uwanze gutaha. Rero
mukundwa zigama amarira yawe uzabone ayo uzarira icyo gihe niba koko nduwo
kuhagaruka. Tabara amarira yawe, zigama amarira yawe mukundwa wihogora.
Mukundwa natumye utekereza ko, iteka nzahora ndi
iruhande rwawe, natumye utekereza ko nzakubera ingabo, natumye utekereza ko
ntazigera ngusiga, ariko nabaye ikigwari kandi ntako utari warangize, wamfashe
neza, warandwaniriye, warambaniye, wambereye hafi, wakoze iyo bwabaga kugira
ngo nkumenye nkubone nguhe urukundo rwanjye ariko ndagusiga.
Nakubabarije umutima ariko Mukundwa nanjye hari
uwabinkoze, nariyishyuriraga, naraguhunze ukarira ariko umbabarire Mukundwa,
zigama amarira yawe. Ahari wasanga wari ukeneye undi muntu ukomeye kundusha,
umuntu ufite umutima ukomeye kundusha, umuntu wo ku kwitaho, umuntu wo kuba hafi
yawe, umuntu wo kwita ku mutima wawe, umuntu wo gufata aho nananiwe gufata.
Urukundo ngaho basi ngarura, nubishobora wongere umpe
amahirwe dore ndagukunda cyane n’uko nashutswe. Bya bitonyanga by’amarira byavaga
mu maso yawe, ndashaka kubihanagura burundu ndashaka kugaruka gusa nzi ko
bitakoroheye”.
Urukundo rw’ukuri kurubona biravuna ndetse urubona nyuma yo guca mu mugezi utembamo inkundo zibabaza, nk’uko uyu musore yabwiraga Cia ati: "Zigama amarira yawe, n’ubutaha uzarira’.
Cia, yarababajwe yihorerwaho ariko
yabonye aho gufata yabonye umukunda akamwibagiza amarira n’agahinda. Niba uwo
mukundana akubabaza ihorere, urebe hirya yawe urabona igisubizo cy’icyo
kibazo.
Ese ari wowe uyu musore wamuha amahirwe ya kabiri ?
Ishyire mu mwanya wa Cia.


text:
Igitsina ni ikintu gitangaje. Ni ikintu mperwaho mu kurema ubuzima, ariko na none hari igihe kiba ikintu cy'ibanze mu kubusenya. Ni muri ubu buryo sosiyete zitandukanye zo ku isi mu mategeko zigenderaho ntizijya zibagirwa kugira amategeko agenga imikoreshereze yacyo. Ahenshi ndetse ku isi, bagaragaza ko hari igihe n'uburyo imibonano ishingiye ku gitsina yakwiye gukorwamo.
Nk'uko bimenyerewe rero, abantu benshi bemera ko imibonano ishingiye ku gitsina yakwiye kuba hagati y'abantu babiri gusa. Ni gacye abantu bashyigikira ko iyo mibonano yaba hagati y'abantu barenze babiri kubera impamvu zo kwirinda ingorane zirimo izo gukwirakwiza indwara ndetse n'izo guteza amakimbirane hagati y'abantu nk'ashingiye ku mashyari n'izindi mpamvu. Nyamara nubwo abenshi bemera ko iyo mibonano ikwiye kuba hagati y'abantu babiri gusa, hari aho ibyiyumviro byabo kuri iyi ngingo bitandukanira: Kwiyumvisha niba abantu bagomba kugira imibonano ishingiye ku gitsina ari abashakanye gusa.
Abenshi mu bantu bakuze ndetse bemera Imana, bemera ko abashakanye ari bo bagomba gukora imibonano ishingiye ku gitsina. Icyo gihe iyo bigenze gutyo, biba bikuyeho impungenge zo gusama kuko iyo umwana avutse aba afite ababyeyi kandi baba bazamwitaho (nk'uko biteganywa n'amategeko). Gusa niba abo bashakanye bagomba kugira iyo mibonano mu gihe hashakwa umwana cyangwa se niba igomba gukorwa igihe icyo ari cyose babishatse ntibisobanutse neza. Gusa bisa nk'aho abashakanye bemerewe guyikora no mu gihe cyo kwinezeza.
Ku rundi ruhande, hari ababona ko imibonano ishingiye ku gitsina yakwiye kuba hagati y'abantu bakundana gusa. Abashyigikiye iki gitekerezo bemeza ko atari ngombwa ko aba bantu baba barashakanye kuko urukundo rudaharirwa abashakanye gusa. Ibi ni ukuvuga ko iyo mibonano iba ikwiye iyo ibaye hagati y'umukobwa n'umuhungu bombi bakundana. Ibi kandi bishaka kumvikanisha ko igihe abashakanye nta rukundo bafite na mba, nta mpamvu yo gukora imibonano ishingiye ku gitsina kuko iyo mibonano ari ikimenyetso cy'urukundo na ho umwana uturutse kuri icyo kimenyetso akaba "imbuto y'urukundo".
Nubwo hari imyumvire itandukanye kuri iyi ngingo, bigaragara ko abemera ko imibonano ishingiye ku gitsina ari iy'abashakanye gusa bafite ingufu kurusha abemera ko imibonano ari iy'abakundana gusa. Ibi bifite impamvu zishingiye ku mpamvu z'imyemerere ndetse n'amategeko agenga buri gihugu. Ibi bituma hemezwa ko imibonano ikozwe mbere cyangwa se hanze ya marriage ari icyaha ndetse n'igisebo kuri nyir'ukuyikora.
Nyamara biri kugaraga ko mu bana bari kubwiruka ubu batari kwihanganira gutegereza ko agaseke kazapfundurwa bamaze gusezerana. Nubwo hari ababikora bumva ko bakoze nabi ndetse bakanabikora mu ibanga ndetse rimwe na rimwe bakanicuza icyatumye babikora, hari abandi bo bumva nta kibi bakoze mu gihe babikoranye urukundo, nta gahato, kandi babikoze mu buryo butazateza ingaruka mbi.
Ese ni nde uri mu kuri hagati y'abemeza ko impamvu y'ibanze yo gukora imibonano ishingiye ku gitsina ari marriage n'abemeza ko ari urukundo? Ese inyungu y'imibonano ubundi ni iyihe? Ese hari ikibi kiri mu gushimisha umubiri? Ese niba ari bibi gushimisha umubiri biciye muri iyo mibonano, abashakanye bakwiye kujya bayikora mu gihe icyo bagamije atari "ukurema" umwana? Ese abemeza ko bakundana bityo bakibwira ko bemerewe gukora iyo mibonano bashingira ku ki bemeza ko urukundo rwabo ruhagije ngo babe bayikora? Ese gukora imibona ishingiye ku gitsina ni bibi ubwabyo hatitawe igihe bikorewemo? Ese ni byiza? Ni gute se ubimenya ko ari bibi cyangwa ari byiza?
Buri wese ubifitiye uburenganzira, aratumiwe mu kugaragaza ibitekerezo byumvikana kandi byubaka kuri iyi ngingo. Dushimiye mwe mwese muzagira uruhare mu iterambere ry'iki kiganiro-mpaka. Twibukiranye ko iyi site itezwa imbere n'ibitekerezo by'abayigana. Nta mukozi igira wo gutanga inyandiko zo gusoma; ibyo ushyiraho, ibyo nshyiraho ni byo biyubaka.
Video Abakobwa Beza
Urukundo-Imibonano Ishingiye ku Gitsina n'Utari Umufasha Wawe
Igitsina ni ikintu gitangaje. Ni ikintu mperwaho mu kurema ubuzima, ariko na none hari igihe kiba ikintu cy'ibanze mu kubusenya. Ni muri ubu buryo sosiyete zitandukanye zo ku isi mu mategeko zigenderaho ntizijya zibagirwa kugira amategeko agenga imikoreshereze yacyo. Ahenshi ndetse ku isi, bagaragaza ko hari igihe n'uburyo imibonano ishingiye ku gitsina yakwiye gukorwamo.
Labels: urukundo


text:
Ubwo u Rwanda rwatangira urugendo rwo kubaka ubukungu bwarwo bushingiye ku baturage, uburezi n’ikoranabuhanga rwahisemo gukurikiza urugero rwa Singopore, igihugu gito kiri muri Aziya y’Amajyepfo ashyira...
Intiti ikomeye kurusha izindi muri Guinée yitwa Djibril Tamsir Niane yapfuye kuri uyu wa Mbere tariki 08, Werurwe, 2021 azize COVID-19 nk’uko abo mu muryango we...
Muri rusange ibyuma bikonjesha bifite akamaro mu gutuma ibiribwa n’ibinyobwa bigira ubuhehere bukenewe kugira ngo ntibyangirike. Ku rundi ruhande ariko firigo nyinshi zisohora ibinyabutabire bituma ikirere...


text:
Dusatiriye umusozo w’Igisibo na IDAMANGE . Dusingiriye iminsi 4 ya nyuma izadusohoza ku guhimbazanya ibyishimo umunsi mwiza wa Pasika uzaba taliki ya 4/4/2021.
Kuri iki cyumweru cya MASHAMI dutangiye icyumweru gitagatifu.
Muri uyu mugoroba, w’iya 30/3/2021, saa 20h30 ku isaha ya Paris, turakomeza amasengesho ya NOVENI kugira ngo turusheho kuzirikana IBANGA RYA PASIKA, no kugerageza gusobanukirwa aho rihurira n’ubutumwa Madame IDAMANGE IRYAMUGWIZA Yvonne yagejeje ku banyarwanda guhera taliki ya 31/1/2021, ko bagomba kureka gukomeza kujindirira mu bubata baterwa n’ubwoba bw’urupfu bwabasabitse.
Dore Gahunda ya Noveni Umunsi wa GATANU :
I. Amasengesho y’Intangiriro : Gusingiza Imana Butatu Butagatifu
II. Gusoma Ijambo ry’Imana, kurizirikana no kurisangira :
YOHANI 13, 21-33.36-38
III. Gusabirana
IV. Umugambi : Gusabira abari mu bubabare bukomeye
V. Isengesho Umwami Rudahigwa yavuze atura u Rwanda Kristu Umwami
VI. Isengesho ryo kwisunga KIZITO MIHIGO
Ababishoboye mwese musenge cyane musabire u Rwanda n’Akarere k’Ibiyaga bigari.
Mbifurije mwese Noveni nziza.
DORE LINK Y’ICYUMBA CYA ZOOM duhuriramo kuri uyu munsi wa mbere :
Thomas Nahimana vous invite à une réunion Zoom planifiée.
Sujet : NOVENI YA PASIKA 2021. UMUNSI WA 5. UBUGAMBANYI BWA YUDA NA PETERO.
Heure : 30 mars 2021 08:30 PM Paris
Participer à la réunion Zoom
https://us02web.zoom.us/j/83583146889?pwd=WEtsN2RUVU1QZ0dHNzRZNEhBdUhWUT09
ID de réunion : 835 8314 6889
Code secret : 707910


text:
Daily Archives: April 4, 2018
Urupfu rumanutse muri gakondo ya bakiranutsi,Igiti kinganzamarumbo kiraguye niko Uhoraho Uwiteka Nyiringabo abivuze!
April 03, 2018 njyanwa mu iyerekwa mbona ukuboko k’Uhoraho gufata inkoko itagira ubwoya mu ijosi(Mushono)maze mbona kwa kuboko gufite inkota mu ntoke guciye ijosi rigwa hasi icirwaho iteka gutyo maze ijambo ry’Uhoraho rinzaho rirambwira riti,mwana w’umuntu,dore imandwa z’Abega ziciruweho iteka rya burundu kuko zihaye guterekerera ijambo ry’Uwiteka(ubuhanuzi)Imana Nyiringabo uko niko Uhoraho Nyiringabo abivuga.


text:
Nitwa Mignonne ntuye i Nyagatare. Ndabaza Shangazi, none se ko mfite imyaka y'ubukure nkaba nkifite amabere matoya cyane, aho ntashobora kugwa kubera ko ari mato?
Mignonne, ntabwo nzi imyaka y’ubukure washatse kuvuga, nta n’ubwo nzi igihe wamereye amabere ariko icyo nakubwira cyo ntuhangayikishwe no kugira amabere mato. Kugira amabere manini cyangwa mato biterwa n’imisemburo umuntu afite mu mubiri.
Burya iyo umukobwa ageze mu bwangavu agatangira kumera amabere akazana n’ibindi bimenyetso bigaragaza ubwangavu, hari imisemburo yo mu mubiri we iba iri gukora. Rero iyo misemburo ishobora kuba myinshi bitewe n’imikurire y’umwangavu cyangwa uko yabayeho muri rusange, bigatuma amabere ye aba manini cyangwa mato. Mu gihe rero iyo misemburo ari mike, amabere ashobora kuba mato kandi ibi si ikibazo, yewe nta n’ingaruka bigira.
Hari n’ubwo kandi kugira amabere mato biterwa n’umurage w’ababyeyi. Ugasanga rwose ni ibintu byabaye uruhererekane, aho usanga abantu benshi bo mu muryango umwe bafite amabere mato cyangwa manini. Ntugire impungenge pe! Ni ibisanzwe kugira amabere mato cyangwa manini. Ni nk’uko usanga umuntu umwe ari muremure, undi ari mugufi, hakaba ababyibushye n’abananutse.
Hari n’ubwo usanga hari abavuga ngo umukobwa agira amabere manini kubera gukora imibonano mpuzabitsina. Oya, ibyo byose si ukuri ahubwo biterwa n’imikorere y’ umubiri wawe.
Icyo nakubwira ni uko kugwa kw’amabere bidaterwa n’ubuto cyangwa ubunini bwayo. Hari igihe amabere agwa kubera ko umubyeyi yonsa cyangwa se bitewe n’imyaka umuntu agezemo. Akenshi umubyeyi ugeze mu myaka yo gucura, amabere ye aragwa. Ikindi nakubwira ni uko amabere yizunguza cyangwa yicugusa cyane bitewe n’ibikorwa umuntu arimo, aba ashobora kugwa. Niba hari igikorwa ukora gituma amabere yawe ashobora kwizunguza, birakwiriye kwambara umwambaro utuma atajya hirya no hino no hasi no hejuru. Ubaye ufite nk’isutiye igufata neza byagufasha.


text:
Itsinda ry’abakobwa n’abahungu bari bakoze urugendo rurerure cyane bava mu rwanda bagana mu Buhinde kwitabira amarushanwa mpuzamahanga yo gukora imodoka ikoreshwa n’imirasire y’izuba. Amarushanwa atangiye, bose bari bafite igihunga bibaza ikiza gukurikiraho. Imodoka zabo zari ku murongo ziteguye gusiganwa. Muri ako kanya zirahaguruka, maze ipine imwe ihubuka mu modoka yabo, bose birukira rimwe, babatura ibikoresho byabo, bahindura ipine ari na ko bacungana n’isaha.” Ese ni iki cyatumye iri tsinda rijya gukorera imodoka ikoreshwa n’imirasire y’izuba mu buhinde? Byose bijya gutangira, umwarimu wabo yabashishikarije gukorera hamwe…
“Ibaze Group” ni itsinda ry’abakobwa 6 n’abahungu 6, rihuriza hamwe abanyeshuri biga muri kaminuza bakaba n’abashakashatsi bagamije guhanga udushya n’imirimo. Buri wese mu bagize iri tsinda ngo mbere yari afite umushinga yakoragaho, baza guhuzwa n’umwarimu wabashishikarije gukorera hamwe. Ngo ibi byatumye bakora imodoka ikoresha imirasire y’izuba, bibahesha umwanya wa 3 ku isi mu marushanwa yabereye mu Buhinde. Bagarutse mu Rwanda bakoze indi modoka imeze nk’iyo, ngo bamurikire Abanyarwanda ako gashya
Iteka ngo bifuzaga kuzahanga agashya, bukeye bumva iby’iryo rushanwa. Bafatanije n’umwarimu ukunda kubaba hafi, baricaye bajya inama. Wilson ati: “Twiyemeje kwitabira ariya marushanwa kuko ubumenyi twabonaga tubufite.” Ishuri ryabo ryari rifite ikicaro mu Buhinde ryabafashije iby’urugendo, nuko bagezeyo bahabwa ibikoresho batangira gukora imodoka, gusa ngo irangiye ntiyahise igenda. Samantha, umwe mu bagize “Ibaze Group” amwenyura yabwiye “Ni Nyampinga” ati: “Yanze kugenda maze tugira ubwoba! Nyuma twakosoye icyaburaga maze iragenda.”
Kugera ku cyo bari biyemeje byakomotse ku gukorera hamwe. Anne ati: “Gukora iriya modoka byanyeretse akamaro ko gufatanya.” Ubu ngo iyo buri wese afite umushinga, bagenzi be bamufasha kuwunoza.
Wilson we ngo gukorera hamwe na bagenzi be byamwigishije kubanza gutekereza ku mushinga neza no kuwitondera, bitandukanye n’uko yabigenzaga mbere.
N’ubwo bakoze imodoka ikoresha imirasire y’izuba bakayirangiza, ngo ntibyari byoroshye. Arsene, umuyobozi w’iri tsinda ngo hari umunsi atazibagirwa. Yibuka ubwo bari mu marushanwa mu Buhinde maze imodoka yabo ivamo ipine! Agira ati: “Kuba ipine yaravuyemo si byo bituma ntazibagirwa uwo munsi, ahubwo ni uburyo twafatanije tuyisubizamo maze tugatsindira umwanya wa 3!”
Bakigera mu Rwanda bahise bategura gukora indi modoka nuko babifashijwemo n’ikigo bigagamo, bahabwa ibikoresho byo kuyikora. Wilson ati: “Twavanye mu Buhinde ubumenyi n’ubunararibonye, duhita dukora indi modoka bidufata nk’ukwezi n’igice.” N’ubwo byari ugusubiramo, ngo hari ibyabagoye. Arsene ati: “N’ubwo iyi modoka ikozwe na 80% y’ibikoresho by’ino, hari n’ibyavuye hanze bituma bitugeraho bitinze.”
Ku rundi ruhande nk’uko uwitwa Gashayija abivuga, hari abantu bumvaga ko bitazakunda, bakabaca intege. Narcisse yaramwunganiye ati: “Twatangiye tubizi ko ari urugendo rutoroshye, turafatanya bituma nta n’umwe ucika intege.”
Iyi modoka ifite ibyuma bikurura imirasire y’izuba bikayohereza kuri batiri, na yo igahinduramo amashanyarazi. Iyi modoka kandi ifite n’aho bayongereramo amashanyarazi mu gihe izuba ryaba rike. Iyi modoka igenda ibirometero 50 mu isaha, igatwara abantu bane, ubariyemo na shoferi. Ngo nyuma yo kuyikora biteguye kuyishyira ku isoko, abantu bakaba batangira kuyigura.
Abagize “Ibaze Group” basoza bashishikariza abantu gukorera hamwe, kuko ngo bihindura byinshi. Arsene ati: “Kugira abo mujya inama n’abo musangira ibitekerezo nta ko bisa, ni intambwe ijya imbere.”


text:
Kigali: Urubyiruko 200 rwaganirijwe ku ruhare rufite mu kubaka amahoro
Yanditswe na TUMUKUNDE GEORGINE
Uyu munsi ku wa 21 Nzeri 2021, u Rwanda rwifatanyije n’Isi kwizihiza Umunsi Mpuzamahanga w’Amahoro, aho urubyiruko rugera kuri 200 rwo mu turere dutandukanye tw’Igihugu rwahuriye i Kigali rwizihiza uyu munsi, ruganirizwa ku kubaka amahoro no kugira uruhare mu rugendo rwo kwiyubaka ruhangana n’ingaruka za COVID-19 nka kimwe mu byahungabanyije amahoro.
Ni ibiganiro byateguwe n’Umuryango ugamije kubaka amahoro arambye no guharanira uburenganzira bwa muntu mu Rwanda (Never Again Rwanda /NAR), ku nsanganyamatsiko igira iti: “Twiyubake twubaka Isi ibereye bose mu buryo burambye: Uruhare rw’urubyiruko mu guteza imbere indangagaciro z’amahoro”.
Mu butumwa bwatanzwe na bamwe mu bahagarariye inzego zinyuranye barimo Abadepite mu Nteko Ishinga Amategeko y’u Rwanda, bwibanze ku gukangurira urubyiruko kudaheranwa n’ingaruka za kiriya cyorezo rugaharanira gushaka ibisubizo byo guhangana na zo, runerekwa amahirwe ahari yaruteza imbere.
Dapite Maniriho Clarisse ati: “…iyo utewe nawe ubwawe ntabwo witera ahubwo uba ugomba gushaka uburyo icyo uhuye na cyo ukirwanya kugira ngo kirangire ntikigire ingaruka nini kikugiraho. Muri rusange hari ingaruka nyinshi zagiye ziterwa na COVID-19, ariko hari ibisubizo tugomba kwishakamo kugira ngo izo ngaruka zitaduherena zigatuma duhera mu gahinda”.
Ku bijyanye n’imbogamizi urubyiruko rwagaragaje cyane cyane ibura ry’akazi, Depite Maniriho yijeje ubyiruko ko nubwo habaye inzitizi ziturutse kuri kiriya cyorezo, icyerekezo cy’iterambere Igihugu cyihaye kizagerwaho ariko nanone buri wese asabwa kubigiramo uruhare.
Ati: “[…] hari gahunda nyinshi ziteganyijwe kugira ngo bimwe mu bibazo twavuze hano bikemuke”.
Ku kibazo cy’ibura ry’umurimo kandi yagaragaje ko hari gahunda zateganyijwe na Minisiteri y’Urubyiruko ku bufatanye n’izindi nzego mu rwego rwo kugikemura, muri zo harimo Ikigega kigamije kuzahura imishinga y’ urubyiruko yahombye kubera COVID-19 hakaba harashyizweho amafaranga y’u Rwanga arenga miliyoni 500. Hari kandi Ikigega cy’Igihugu na cyo cyashyiriweho kuzahura ubukungu, gahunda ya ECOBRIGADE igamije guhanga imirimo mu rubyiruko binyuze mu kubungabunga ibidukikije n’izindi.
Ku bacikirije amasomo yagaragaje ko hari gahunda yo kongera ubushobozi mu bijyanye n’ikoranabuhanga kugira ngo bigishwe kandi no mu gihe hakongera kubaho ikindi kibazo amasomo yakomeza gutangwa ntahagarare.
Urubyiruko rwashimye urubuga ruhabwa rwo kuganira n’inzego zinyuranye ku nzitizi rugifite runagaragaza ko na rwo rufite umuhate wo kwishakamo ibisubizo.
Uwitwa Iradukunda Providance wo mu Karere ka Burera avuga ko hari ikibazo cy’amikoro mu rubyiruko ariko nanone bagomba kubyaza umusaruro amahirwe ahari kugira ngo bagishakire igisubizo.
Ati: “Intore yishakira inzira, nubwo hari kiriya kibazo, ariko hari n’amahirwe menshi tugenerwa, twashyiriweho, hari amahirwe menshi dufite twakoresha, natwe ubwacu dushobora kwifatanya tugashaka ikintu cyazamura ubukungu bwacu”.
NAR ishima umusaruro utangwa n’ibiganiro bihuza urubyiruko n’izindi nzego
Aganira n’itangazamakuru, Mahoro Eric Umuyobozi wungirije wa NAR, yavuze ko buri mwaka bategura ibiganiro bigahuza urubyiruko n’Abadepipe bagize Inteko Ishinga Amategeko muri Komisiyo zinyuranye n’Abadepite bahagarariye urubyiruko, abahagarariye izindi nzego za Leta n’imiryango itari iya Leta, bafite aho bahuriye n’ibibazo biba biganirwaho kandi umusaruro ugenda ugaragara.
Ati: “Navuga ko umusarura umaze kugenda ugaragara; harimo ibikorwa binyuranye by’urubyiruko bimaze kugenda bishyigikirwa, bishyirwamo imbaraga bigamije guhangana n’ibura ry’imirimo no kureba uko ubuzima bwasubira ku murongo muri rusange. Ikigenda kivamo kigaruka kuri ya mikoranire n’inzego kugira ngo ibi bibazo bye kuba amasigaracyicaro, ni no gukora ubuvugizi kugira ngo za politiki zinyuranye z’igihugu na za porogaramu zishyirwaho zishyirweho zishingire koko ku bibazo biba byagiye bigaragara muri ibi biganiro”.
Mahoro agaragaza kandi ko muri ibi bihe hakenewe kongerwa imbaraga mu bufatanye hagamijwe guhangana n’ingaruka z’iki cyorezo.
Ati: “ Uyu munsi rero ubutumwa nta bundi ni ugufatanya kugira ngo duhangane n’ingaruka z’icyorezo twiyubaka nka sosiyete muri rusange nk’u Rwanda by’umwihariko cyane cyane urubyiruko, ariko nanone kureba uko twakubaka Isi idaheza ; aho tuvuga urubyiruko, abakuze, abafite ubumuga, abantu bose bari mu byiciro binyuranye ntitubibagirwe muri uru rugendo rwo kwiyubaka. Nubwo tutararangiza icyorezo cya COVID-19 ariko nibura dutangire guhangana n’ingaruka uko zagiye zigera cyangwa zigenda zigera kuri buri muntu”.
Umunsi Mpuzamahanga w’Amahoro washyizweho n’icyemezo cy’Umuryango w’Abibumbye, mu Rwanda, watangiye kwizihizwa guhera mu mwaka wa 2011.


text:
EPISODE 63: Juru avuze amagambo akomeye Christian ajya gufunguza Basco…Alide aributse!
Murayigezwaho na rubay.rw – RUBAY SORIES
… Christian akimara kumva amagambo Juru yavuze byamuteye ubwoba ndetse atangira gukeka ko Juru yaba hari amakuru amufiteho atari yabonera gihamya. Christian yahise ashaka uko ibyo abwiwe na Juru abihindura, itebya ni uko ahita avugana kumwenyura ati:
“Hahh uzi ko unteye ubwoba. Alide umwifuriza icyiza niyo mpamvu utakwitambika mu rukundo rwe rwa nyarwo.”
Juru – “Urukundo rwe rwa nyarwo se uraruzi ra?”
Christian – “Bro, wenda ntabwo nzi ngo mushiki wawe umwifuriza ibyishimo bingana iki mu buzima, ariko ukwiye kwicara ukanyigaho. Urukundo mukunda ntabwo ari rumwe rw’agahararo pe. Mukunda nta mpamvu ngendeyeho kandi mukunda… Mbese ntabwo nzi amagambo nabivugamo ariko ndamukunda.”
Juru – “Ariko Alide washobora kubaho utamukunda, sibyo?”
Christian – “Oya ntabwo nabishobora! Wenda nkikundana na we byarashobokaga kuko nari ntarasobanukirwa ukuntu ari umuntu w’ingenzi mu buzima bwanjye. Ariko kuko guhura na we bisa nkaho Imana yabigennye, niyo mpamvu mbona yarandemewe. Rero urukundo mukunda ntabwo rwasubira inyuma pe.”
Juru – “Ndumva rwarogeye wangu. Bibe byiza Alide yiyumva nk’uko wiyumva. Nkwifurije amahirwe masa. Gusa mbona uri umuhanga musaza. Ufite amabanga menshi.”
Christian – “Juru urakoze!”
Juru yarabanje amara umwanya acecetse gusa agenda atekereza ku magambo amaze kuganira na Christian ndetse anibaza impamvu itumye amushimira iramuyobera. Yahise abaza Christian ati:
“Kuki unshimiye ariko?”
Christian – “Hhahh ntukansetse rwose, ubu se uru rugendo tugize wari ukiri gutekereza ku mpamvu ngushimiye? Ni byinshi nagushimira musaza.”
Juru – “Nk’ibihe?”
Christian – “Ukuri kuriho kandi kuzahoraho ni uko nkunda Alide, mushiki wawe. Rero mba ndi kureba ubwitange uri gushyira mu kugira ngo inshuti ye ive muri gereza kandi ukaba uri gukora igishoboka cyose ngo Bosco abone ubutabera… ASE ubwo urumva ari iki cyambuza kugushima kandi ibyo byose ubikorera umuntu nkunda?”
Juru – “Ngo iki? Ngo mbikorera umuntu ukunda?… Ibi mbikorera inshuti yanjye ishinjwa kandi irengana nkanabikorera mushiki wanjye kugira ngo abone amahoro yo mu mutima. Ntabwo mbikorera umuntu ukunda!”
Christian – “Bro, umbabarire ahari mvuze nabi. Rwose ntundakarire.”
Bakomeje kugenda nuko Christian ageza Juru imbere y’igipangu cy’iwabo Alide. Juru yahise avamo amaze gufunga urugi ahita akomangira Christian ku kirahuri nuko Christian na we arakimanura ngo amwumve.
Juru – “Ahubwo niba ushaka icyatuma umukunzi wawe atuza, gira icyo ukora ngo inshuti ye ive muri gereza. Bosco naramuka afunzwe, urukundo rwawe na Alide ruzaba ruri ku kagozi kandi nibwo nanjye nzaba mbonye umwanya wo kwigaragaza njye nababera ikibazo. Upfa kudatekereza ko nta kintu wakora. Ubwo se waba ufite imodoka ukabura ububasha ute?”
Juru yahise yinjira kwa Pasiteri nuko Christian na we aragenda. Yagiye yumva ari guhindishwa umushyitsi n’ibyo Juru amubwiye nuko ageze imbere araparika asohoka mu modoka abanza gufata akayaga. Yatekerezaga ukuntu haramutse haje impamvu yatuma ashwana na Alide yahita abura n’umwana we kandi umwana we ntazigere amenya ko ari we se, yumva abuze uko abigenza.
Yabitekereje umwanya ku buryo umutwe watangiye ku murya. Yahise asubira mu modoka mu kanya gato nkako guhumbya aba ageze ku biro by’Ubushinjacyaha. Yinjiye mu biro abaza uwitwa Karekezi nuko baramumwereka ahita amusanga. Amugeze iruhande yahise amubwira ati:
“Waje tukaganirira mu modoka se?”
Uwo Mushinjacyaha yahise akurikira Christian baragenda binjira mu modoka nuko Christian ahita amubwira ati:
“Nyabuneka ibi ntubikorere data kumwe ujya uvuga ngo kumfasha ni ukwitura data ibyo yagukoreye, ahubwo ubinkorere. Nshaka ko Bosco arenganurwa agafungurwa. Uburyo wamushinje ibyaha binyereka ko nta bwinyagamburiro azagira cyangwa ngo abone inzira yo gusohoka mu buroko. Ndagusabye Kareke!”
Karekezi – “Ariko ni icyo wifuzaga. Ubundi se kuki ushaka ko Bosco ataryozwa ibyaha byawe? Urabona ufite inzira wazabicikiramo igihe bizakuzira. Jyenda uryame utuze maze uzegukane umwana wawe na Nyina.”
Christian – “Wowe ntabwo uri kumva ikibazo gihari. Bosco naramuka afunzwe, nzabura umwana wanjye ndetse mbure n’urukundo rwanjye. Mfasha rwose nibiba ngombwa umbwire ngutegurire agaseke.”
Karekezi – “Ikibazo rero uriya Bosco akwiye kuba afite ibintu bifatika bimushinjura. Rero icyo nakora… nako banza umbwire uburemere bwako gaseke.”
Christian – “Wigira ikibazo kuko uzakikorera ukumva uraremerewe. Ntabwo ari agahabwa abana.”
Karekezi – “Ibyo bindekere gusa nizere ko ubwo witeguriye ingaruka zizabaho. Burya rero ingaruka z’icyaha zimeze nk’isezerano Imana itanga. Ziratinda ariko ntabwo zihera.”
Karekezi yahise asohoka mu modoka gusa Atari yatera intambwe, Christian ahita amubaza ati:
“Naho se ku bijyanye na telephone ya Bosco?”
Karekezi – “Ibyo wibigiraho ikibazo. Jyenda wicare mu rugo uryame.”
Christian yahise yatsa imodoka aragenda gusa Juru yari ari kure amwitegereza ahura na wa Mushinjacyaha kuko yari yamukurikiye. Yahise avuga mu mutima ati:
“Ntabwo nakwizeraga n’ubundi wa mushenzi we!”
Juru yahise atega umumotari akomeza gukurikira imodoka ya Christian gusa abona Christian asohotse Umujyi wa Kigali. Christian yahise asubira i Butare nuko ahagera nta kintu avugisha abo asanze ahubwo ahita ajya mu buriri. Mugenzi we babana Cyiza, yibajije icyaba cyabaye ku nshuti ye kandi yari yagiye i Kigali kubonana n’umukunzi biramuyobera. Cyiza yaramuretse arabanza araryama kugira ngo wenda aruhuke.
Mu rugo kwa Pasiteri ntabwo umwuka wari mwiza kuko Alide yari yarakaye bitavugwa. Yari afite umushiha kandi buri muntu wese wavugaga yamusubizanyaga umujinya. Mama Alide yageze aho aramwegera nuko aramubwira ati:
“Ese mwana wa, koko uratekereza ko Bosco yaba arengana?”
Alide – “Cyane. 100% ahubwo.”
Mama we – “Ikibazo rero nuko ibyaha byose bimuhama.”
Amarira yahise ashoka ku matama ya Alide nuko abwira nyina ati:
‘Mama ikimpangayikishije ni igihano Bosco ashobora guhabwa hejuru yanjye. Reba yendaga gusoza Kaminuza Mama, kandi imbere he hari hakiri heza. Aramutse afunzwe amezi 6 ubuzima bwe bwaba bubaye umuyonga ni ukuri… nako n’imyaka n’imyaniko bamukatira.”
Juru yahise avugira inyuma yabo agira ati:
“Ibyo ntabwo bizigera bibaho. Uru rubanza rurasubirwamo kandi muramuke ndatashye.”
Mama Alide – “Hm none se uragiye Juru? Wakongeye ukarara se?”
Juru yahise yegera Alide amubwira amurakariye ati:
“Ubundi wowe ntabwo wari ukwiye gutuza mu gihe utaribuka byose ngo inshuti yanjye kandi yawe ive muri gereza.”
Juru yahise agenda nuko Alide asigara yibaza icyo ari bukore kiramunanira. Yabonaga umuntu wese yizeye ko gufungurwa kwa Bosco biri ku mutwe we kandi niko byari biri.
Amasaha yakomeje kwicuma Bosco aho ari muri gereza atangira kwitakariza icyizere. Yumvaga nta kintu cyo kuramira agifite ahubwo akagirira impuhwe umubyeyi we agiye gusiga adahaye ku byiza byo kurerwa. Yatangiye kuvugira mu mutima we ati:
“Mama umbabarire, nakabaye nararetse Alide kera nkamwibagirwa none dore igitumye ibi byose bigiye kuba nuko nari naranze kumwikuramo. Mama warakoze kumbera intwari ndetse n’inshuti nziza. Ntabwo mbonye umwanya wo kukuzanira impamyabumenyi ariko nabwo sindata icyizere. Ndagukunda mubyeyi wanjye umwe rukumbi.”
Bosco yamaze kuvuga ayo magambo ahita yiryamira kuri sima ye arasinzira kuko yumvaga aribwo buryamo bwe.
Alide aho yari ari muri iryo Joro yari yabuze amahoro n’amahwemo. Yakomeje kwihatiriza kwibuka gusa umutwe akumva uri ku murya. Umujinya waramwishe ahita asandaguza amakaye ye yigiyemo muri secondaire yari ku meza iri mu cyumba cye, ahita abona agapapuro kaguye.
Agasomye yahise yibuka akandiko Bosco yigeze kumwandikira muri secondaire ahita anatangira kwibuka inshuro zose Bosco yamubwiraga ko amukunda. Yaributse aribuka agera naho yibuka umunsi Bosco yafashwe ari kumubwira ko amukunda ariko bikagaragara nko gushaka kumufata ku ngufu.
Amaze kwibuka ibintu byose yagize ibyishimo bitavugwa nuko muri iryo joro ahita ahamagara Juru arambwira ngo “Nibutse byose Juru.”
Baravuganye nuko bahita bongera bararyama.
Alide yumvaga yabuze ibitotsi kuko yumvaga yahita abyuka akajya kuri Polisi bagafungura Bosco, ariko ntabwo byari byoroshye nk’uko yabikekaga. Akiri aho yahise abona telephone imuhamagaye mu ijoro nuko ahita yitaba ashyira ku gutwi ariko araceceka ntiyavuga.
Iyo numero “Nitwa KAREKEZI, ni njye Mushinjacyaha washinjije Bosco. Ndagira ngo usohoke iwanyu rwihishwa unsange hano hanze y’igipangu cyanyu. Bikorere Bosco.”
Ibaze: Ese Alide arashakirwa ubuhoro?
NTUZACIKWE NA EPISODE IZAKURIKIRA.
rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW


text:
UWIFUZWA IBIHE BYOSE
IGICE CYA 1 - IMANA IRI KUMWE NATWE
“Azitwa Imanuweli, … Imana iri kumwe natwe.” “Umucyo wo kumenya ubwiza bw’Imana” urabagiranira “mu maso ha Yesu Kristo.” Uhereye kera kose Umwami Yesu Kristo yari umwe na Se; yari “ishusho y’Imana,” ishusho yo gukomera n’ubutware bwayo, “ukurabagirana k’ubwiza bwayo.” Yazanywe muri iyi si yacu no kugaragaza ubwo bwiza. Yaje muri iyi si icuze umwijima w’icyaha kugira ngo atwereke umucyo uva mu rukundo rw’Imana — kugira ngo atubere “Imana iri kumwe natwe.” Nicyo cyatumye ibyahanuwe bivuga kuri We ngo, “azitwa izina Imanuweli.” UIB 9.1
Mu kuza kubana natwe, Yesu yagombaga kugaragaza Imana mu bantu no mu bamarayika. Niwe wari Jambo w’Imana — intekerezo z’Imana zumvikana. Mw’isengesho rye asabira abigishwa be aravuga ati, “Nabamenyesheje izina ryawe,” - “Umunyebambe n’umunyembabazi, ufite kwihangana kwinshi, kandi wuje urukundo n’umurava mwinshi,”- ngo urukundo wankunze rube muri bo, nanjye mbe muri bo.” Ariko ibi ntibyahishuriwe abana bayo batuye isi gusa. Uyu mubumbe w’iyi si yacu nubwo ari muto, ni igitabo cy’ibyigisho by’ijuru n’isi yose. Umugambi w’ubuntu bw’Imana butangaje, ubwiru bw’urukundo rutarondoreka rwaducunguye, ni icyigisho “abamarayika bagirira amatsiko bashaka gusobanukirwa,” kandi kizakomeza kubabera inyigisho y’ibihe bidashira. Abacunguwe hamwe n’ibindi biremwa bitacumuye, bazabonera mu musaraba wa Kristo ishingiro ry’ubumenyi n’indirimbo zo guhimbaza kwabo. Bizagaragara ko ubwiza burabagiranira mu mibereho ya Yesu ari ubwiza bw’urukundo rushingiye ku kwitanga. Binyuze mu mucyo w’i Kaluvari, bizagaragara ko itegeko ry’urukundo rwitanga ari itegeko rihesha isi n’ijuru ubugingo; kandi ko urukundo “rutishakira ibyarwo” rukomoka mu mutima w’Imana; kandi ko muri Uwo wiyoroheje akicisha bugufi, ariho hagaragariye imico y’Iyo ituye mu mucyo w’agatangaza, uwo umwana w’umuntu atabasha kwegera. UIB 9.2
Mbere na mbere, Imana yigaragarije mu mirimo yose y’irema. Kristo ni we washyizeho ijuru, kandi ashinga n’imfatiro z’isi. Ukuboko kwe ni ko kwamanitse amasi mu kirere, n’amoko y’uburabyo atandukanye ku misozi. “Washimangiye imisozi uyishimangije ububasha n’imbaraga byawe.” “Inyanja ni iye, ni We wayiremye; Intoki ze ni zo zabumbye ubutaka.” Zaburi 65:6; 95:5. Ni We wujuje isi uburanga, n’ikirere amajwi y’indirimbo. Kandi ku biri mw’isi byose, mu kirere, no mu bicu, yanditsemo ubutumwa bw’urukundo rwa Data. UIB 9.3
None icyaha cyahindanije umurimo utunganye w’Imana, nyamara iyo nyandiko iracyariho. Na n’ubu ibyaremwe byose byerekana ubwiza bwo gutungana kwayo. Nta na kimwe, uretse umutima w’umuntu wikunda, cyibeshejeho kubwacyo. Nta nyoni ibasha kwigumisha mu kirere, nta nyamaswa igendera ku butaka, ifite undi ikorera. Nta kibabi cyo mw’ishyamba, cyangwa akababi gato k’ubwatsi, kadafite inshingano yako. Buri giti kinini n’uduti duto na buri kibabi bitanga ibintu by’ingenzi bikenewe mu buzima, ku buryo umuntu n’inyamaswa bitabifite bitabasha kubaho; kandi umuntu n’inyamaswa nabyo, ku ruhande rwabyo, bigirira umumaro bya biti, na twa duti, n’ibibabi. Uburabyo buhumura neza kandi bukabumburira ubwiza bwabwo guhesha isi umugisha. Izuba ritanga umucyo waryo gushimisha amasi igihumbi. Inyanja, yo nkomoko y’amasoko n’amasumo, yakira imigezi ituruka hose, nyamara yakira ngo yongere itange. Ibicu bimanuka biva mu bubiko bwabyo ngo biheshe ubutaka gutoha, kugira ngo ibimera bibashe gukura. UIB 9.4
Abamarayika b’ubwiza n’icyubahiro babonera umunezero mu gutanga, gutanga urukundo n’uburinzi bukomeye ku bantu bacumuye kandi badakiranuka. Ibyo biremwa byo mw’ijuru bigerageza kureshya imitima y’abantu; bizana muri iyi si icuze umwijima umucyo ukomoka mu bikari byo mw’ijuru; binyuze mu bwitonzi n’umurimo wo kwi- hangana bagenderera imitima y’abantu, kugira ngo bagarure abazimiye mu mushyikirano na Kristo ubari hafi kurusha uko babitekereza. UIB 10.1
Ariko turetse ibyo byose bigaragaza Imana mu buryo bworoheje, dusobanukirwa Imana biruseho binyuze muri Yesu. Iyo twitegereje Yesu tubona ko gutanga bihesha Imana yacu icyubahiro. “Ntacyo nkora kubwanjye,” niko Kristo avuga; “Nkuko Data uhoraho yantumye, nanjye nkaba ndiho kubwa Data.” “Icyakora Jye sinishakira icyubahiro,” ahubwo icyubahiro ni icy’Uwo wantumye. Yohana 8:28; 6:57; 8:50; 7:18. Muri aya magambo, hari urufatiro rukomeye rw’itegeko ry’ubuzima bugenga isi n’ijuru. Kristo yahawe byose na Se, ariko abyakira ngo nawe abitange. Bityo rero mu bikari byo mwijuru, mu murimo akorera ibiremwa byose: abinyujije mu mwana We akunda, ubugingo bwa Se busesekarira bose; binyuze mu mwana kandi, busubira kw’Isoko ya byose ikomeye, mu buryo bwo guhimbaza n’imirimo y’ishimwe igengwa n’urukundo. Bityo rero binyuze muri Kristo, uruziga rw’ubuntu ruba rwuzuye, rugaragaza imico y’Uwo utanga kandi ukomeye, rukaba itegeko rigenga ubuzima. UIB 10.2
Mu ijuru ubwaho iri tegeko ryaragomewe. Icyaha cyakomotse mu kwikunda. Lusiferi, wa mukerubi watwikiraga, yifuje kuba umutware w’ijuru. Yashatse kwigarurira ibiremwa byo mw’ijuru, ngo abiteshure ku Muremyi wabyo, ngo maze abe ariwe biramya. Bityo rero, yerekanye nabi Imana, avuga ko yishyira hejuru. Ingeso ze mbi aba arizo yitirira Umuremyi wuzuye urukundo. Uko niko yashutse abamarayika. Uko niko yashutse abantu. Yabateje gushidikanya ijambo ry’Imana, anabateza gushidikanya kugira neza kwayo. Kuko Imana ari Imana y’ubutabera n’ubushobozi ndengakamere, Satani yabateje kuyibonamo uburakari no kutababarira. Bityo akururira abantu mu kwigomeka ku Mana, maze ijoro ry’agahinda riba ritashye iyi si. UIB 10.3
Isi icura umwijima bitewe no kutagira ishusho y’Imana y’ukuri. Kugira ngo uwo mwijima weyurwe, kugira ngo isi igarukire Imana, imbaraga za Satani ziyobya zagombaga gusenywa. Ibi ntibyagombaga gukoresha agahato. Igikorwa cy’agahato kinyuranye n’amahame agenga ingoma y’Imana; Imana yifuza umurimo w’urukundo; kandi urukundo ntirubasha guhatirwa; ntirubasha kubonwa hakoreresheje agahato cyangwa imbaraga. Gusa urukundo nirwo rubyutsa urukundo. Kumemya Imana ni ukuyikunda; imico yayo igomba kugagaraga ko ihabanye n’iya Satani. Hari Umwe gusa mw’ijuru no mw’isi washoboraga gukora uyu murimo. Uwo wenyine wari usobanukiwe n’ubujyejuru n’ubujyakuzimu bw’urukundo rw’Imana ni We wagombaga kurugaragaza. Mu isi icuze umwijima w’ijoro, Izuba ryo gukiranuka ryagombaga kurasa “rifite gukiza mu mababa yaryo.” Malaki 4:2 (3:20). UIB 10.4
Inama yo gucungurwa kwacu ntabwo ari igikorwa cyatunguranye, igikorwa cyaba cyaratekerejwe nyuma yo kugwa kwa Adamu. Kwari uguhishurwa “kw’ibanga ryari rihishwe uhereye kera kose.” Abaroma 16:25. Kwari ugushyira ku mugaragaro amahame agize urufatiro rw’ingoma y’Imana uhereye kera kose. Kuva mw’itangiriro, Imana na Kristo bari bazi ubwigomeke bwa Satani, no kugwa kw’umuntu bikomotse ku mbaraga z’uwo wigometse. Ntabwo byari muri gahunda y’Imana ngo habeho icyaha, ariko yabibonye mbere y’igihe ko bizaba, iteganya ingoboka, kugira ngo ihangane n’icyo kibi. Urukundo rwayo ruhebuje yari ifitiye isi, rwatumye itanga Umwana wayo w’ikinege, “kugira ngo umwizera wese atarimbuka, ahubwo ahabwe ubugingo buhoraho.” Yohana 3:16. UIB 11.1
Lusiferi yari yaravuze ati, “Nzazamura intebe yanjye y’ubwami isumbe inyenyeri z’Imana;…Nzaba nk’Isumba Byose.” Yesaya 14:13, 14. Ariko Kristo, “nubwo yabanje kugira akamero k’Imana, ntiyatekereje yuko guhwana n’Imana ari ikintu cyo kugundirwa; ahubwo yisiga ubusa, ajyana akamero k’umugaragu w’imbata, agira ishusho y’umuntu.” Abafiripi 2: 6, 7. UIB 11.2
Iki cyari igitambo cy’ubushake. Yesu yari kwigumira iruhande rwa Se. Yari kwigumanira icyubahiro cy’ijuru, no gusingizwa n’abamarayika. Ariko yahisemo gusubiza inkoni y’ubutware mu biganza bya Se, ava ku ntebe y’ubwami bw’ijuru n’isi, kugira ngo azanire umucyo abagoswe n’umwijima, n’ubugingo ku barimbuka. UIB 11.3
Hafi imyaka ibihumbi bibiri ishije, ijwi ridasanzwe ryumvikaniye mw’ijuru, riva ku ntebe y’Ubwami y’Imana, rivuga riti, “Dore ndaje.” “Ibitambo n’amaturo ntiwabishatse, ahubwo wanyiteguriye umubiri. … Dore ndaje, (mu muzingo w’Igitabo niko byanditswe kuri Jye), nzanywe no gukora ibyo ushaka Mana.” Abaheburayo 10:5-7. Muri aya magambo harimo gutangaza kuzuzwa kw’umugambi wari uhishwe uhereye kera kose. Kristo yari ageze igihe cyo kuza mw’isi yacu, no guhinduka umuntu. Aravuga ati, “Wanyiteguriye umubiri.” Iyo aza kubonekana icyubahiro yari afite ari kumwe na Se isi itarabaho, ntabwo twari kubasha kwihanganira umucyo wo kuboneka kwe. Kugira ngo tubashe kureba ubwiza bwe tudapfuye, ukwigaragaza kw’icyubahiro cye kwarahishwe. Ubumana bwe bwatwikiriwe n’ubumuntu, - ubwiza butagaragara bujya mw’ishusho y’umuntu ugaragara. UIB 11.4
Uyu mugambi ukomeye wari ukingirijwe n’ibimenyetso ndetse n’ibishushanyo. Igihuru cyaka, icyo Kristo yiyerekeyemo Mose, cyahishuraga Imana. Ikimenyetso cyatoranijwe kuba mu cyimbo cy’Ubumana, cyari igihuru cyoroheje, kitabashaga na busa gukurura amaso y’abantu. Cyari gitwikiriye Utagira iherezo. Imana yo nyiri impuhwe yatwikiriye ubwiza bwayo mu buryo buciye bugufi, kugira ngo Mose naburebaho ye gupfa. Ni muri ubwo buryo Imana yavuganiye n’abisirayeri mu nkingi y’igicu ku manywa no mu nkingi y’umuriro ninjoro, ihishurira abantu ubushake bwayo, kandi ikabaha n’ubuntu bwayo. Ubwiza bw’Imana bwararengewe, n’icyubahiro cyayo kiratwikirwa, kugira ngo abantu b’abanyantege nke kandi babaho igihe gito babashe kubirebesha ijisho ryabo. Ni muri ubwo buryo Kristo yagombaga kugaragarira “mu mubiri wo gucishwa bugufi” (Abafiripi 3:21), “mw’ishusho y’abantu”. Mu maso y’ab’isi nta buranga yari afite bwabasha gutuma bamwifuza; nyamara yari Imana yihinduye umuntu, umucyo w’ijuru n’isi. Ubwiza bwe bwaratwikiriwe, gukomera kwe n’icyubahiro byarahishwe, kugira ngo abashe kwireherezaho abafite intimba, abantu bahuye n’ibishuko. UIB 11.5
Imana yategetse Mose kubwira Abisirayeri ati, “Kandi bandemere ubuturo bwera, nture hagati muri bo” (Kuva 25:8); maze yibera mu buturo, hagati y’ubwoko bwayo. Mu miruho yose bagiriye mu butayu, ikimenyetso cy’uko Imana iri kumwe nabo cyari kumwe nabo. Bityo Kristo ashinga ubuturo bwe hagati y’urusisiro rwacu abantu. Yashinze ihema rye hamwe n’amahema y’abantu, ngo abashe kubana natwe, ngo atumenyereze imico ye y’ubumana n’imibereho ye. “Jambo uwo yabaye umuntu, abana natwe (tubona ubwiza bwe busa n’ubw’Umwana w’ikinege wa Se), yuzuye ubuntu n’ukuri.” Yohana 1:14. UIB 12.1
Kuva Yesu yaraje kubana natwe, tuzi neza ko Imana izi ibitugerageza, kandi ikababarana natwe mu mibabaro yacu. Buri muhungu na buri mukobwa ukomoka kuri Adamu akwiye kumenya ko Umuremyi wacu ari inshuti y’abanyabyaha. Kuko mu nyigisho yose y’ubuntu, buri sezerano riduhesha umunezero, buri gikorwa cy’urukundo, buri mbaraga mvajuru itureshya igaragarira mu mibereho y’Umukiza ari kuri iyi si, tubibonamo “Imana iri kumwe natwe.” UIB 12.2
Satani yerekana itegeko ry’Imana ry’urukundo nk’itegeko ryo kwikunda. Avuga ko tudashobora kumvira amabwiriza yaryo. Ashinja Umuremyi kuba nyirabayazana watumye ababyeyi bacu ba mbere bacumura bakagwa, kimwe n’amakuba yose yakurikiyeho; bityo Satani akoshya abantu kubona ko Imana ariyo nkomoko y’icyaha, imibabaro, n’urupfu. Yesu yagombaga guhishura icyo kinyoma. Nk’umwe muri twe, yagombaga gutanga icyitegererezo cyo kumvira. Kubw’ibyo, yambaye kamere yacu, anyura mu byo tunyuramo mu buzima. “Ni cyo cyatumye yari akwiriye gushushanywa na bene Se kuri byose.” Abaheburayo 2:17. Iyo tuza kugira ibyo tunyuramo Yesu atabashije kwihanganira, Satani yari kubigira impamvu yifashisha kugira ngo atwereke ko imbaraga z’Imana zidahagije ku bwacu. Nicyo gituma Yesu “yarageragejwe ku buryo bwose nkatwe.” Abaheburayo 4:15. Yihanganiye buri kigeragezo cyose kitugeraho natwe. Ntiyigeze yikoreshereza kubwe imbaraga natwe tutabasha guhererwa ubuntu. Nk’umuntu, Yahuye n’ibigeragezo, kandi atsindisha imbaraga akomora ku Mana. Aravuga ati, “Mana yanjye nishimira gukora ibyo ukunda, Ni koko amategeko yawe ari mu mutima wanjye.” Zaburi 40:8. Uko yakomeje kugira neza, akiza abo bose batotezwa na Satani, Yeretse abantu ku mugaragaro imico y’itegeko ry’Imana na kamere y’imiterere y’umurimo We. Imibereho ye ni igihamya cyerekana ko natwe tubasha kumvira itegeko ry’Imana. UIB 12.3
Mu bumuntu Bwe, Kristo yegereye inyokomuntu; mu bumana Bwe, yabashije gushyikira intebe y’Ubwami bw’Imana. Nk’Umwana w’umuntu, Yaduhaye icyitegererezo cyo kumvira; nk’Umwana w’Imana, aduha imbaraga yo kumvira. Ni Yesu wavuganiye na Mose muri cya gihuru cyo ku musozi Horebu agira ati “NDI UWO NDI WE … Abe ariko uzabwira Abisiraheli uti, NDIHO yabantumyeho.” Kuva 3:14. Iri ryari isezerano ryo gucungurwa kw’Abisiraheli. Bityo rero ubwo yazaga “afite ishusho y’umuntu,” yivuzeho ko yitwa NDI. Umwana w’i Beterehemu, umugwaneza kandi Umukiza wicisha bugufi, ni Imana “yerekanywe ifite umubiri” 1 Timoteyo 3:16. Kandi natwe aratubwira ati: “NDI Umwungeri Mwiza.” “NDI Umutsima w’Ubugingo.” “NDI Inzira Ukuri n’Ubugingo.” “Nahawe ubutware bwose mu ijuru no mu isi.” Yohana 10:11; 6:51; 14:6; Matayo 28:18. NDI amizero y’ibyasezeranywe byose. NDI; witinya. “Imana iri kumwe natwe” ni We ngwate yo gucungurwa kwacu tuva mu byaha, amizero y’ubushobozi butubashisha kumvira itegeko mvajuru. UIB 12.4
Ubwo yarekaga icyubahiro cye akambara ubumuntu, Kristo yagaragaje imico itandukanye n’iya Satani. Ndetse yakomeje kumanuka hasi cyane mu buryo bwo kwicisha bugufi. “Afite ishusho y’umuntu, yicisha bugufi araganduka ndetse ntiyanga no gupfa ndetse urupfu rwo ku musaraba.” Abafiripi 2:8. Nk’uko umutambyi mukuru yiyamburaga umwambaro we w’icyubahiro, agakora umurimo w’umutambyi usanzwe yambaye ikanzu ye y’igitare, ni nako Kristo yafashe kamere y’umugaragu, atamba igitambo, We mutambyi, We gitambo. “Ibicumuro byacu nibyo yacumitiwe, yashenjaguriwe gukiranirwa kwacu: igihano kiduhesha amahoro cyari kuri we.” Yesaya 53:5. UIB 13.1
Kristo yakorewe ibyari bidukwiriye, kugira ngo natwe dukorerwe ibyari bimukwiriye. Yazize ibyaha byacu, atigeze agiramo uruhare, kugira ngo tugirwe abere binyuze mu gukiranuka kwe tutigeze tugiramo uruhare. Yapfuye urupfu rwari urwacu, kugira ngo duhabwe ubugingo bwari ubwe. “Imibyimba ye ni yo adukirisha.” UIB 13.2
Mu kubaho kwe n’urupfu rwe, Kristo yasohoje ibirenze kwigarurira ibisenzegeri byatewe n’icyaha. Wari umugambi wa Satani gutandukanya by’iteka ryose Imana n’umuntu; ariko muri Kristo turushaho kwegera no komatana n’Imana nk’aho tutigeze ducumura. Mu gutwara kamere yacu, Umukiza yifatanije n’inyoko muntu akoresheje umurunga utabasha gucika. Uhereye mu bihe byose, twabaye isanga n’ingoyi. “Imana yakunze abari mu isi cyane, bituma itanga Umwana wayo w’ikinege.” Yohana 3:16. UIB 13.3
Ntiyamutanze gusa ngo atwikorerere ibyaha kandi adupfire nk’igitambo; yanamuhaye ubwoko bwacumuye. kugira ngo atwemeze inama ye idahinduka y’amahoro, Imana yatanze Umwana wayo w’ikinege ngo abe umwe wo mu muryango w’umuntu, ngo agire kamere y’umuntu by’iteka ryose. Iri ni isezerano ritwemeza ko Imana izasohoza ijambo ryayo. “Nuko umwana yatuvukiye, duhawe umwana w’umuhungu: ubutware buzaba ku bitugu bye.” Imana yatwaye kamere y’umuntu binyuze mu mwana wayo, kandi yarayizamukanye iyijyana mw’ijuru risumba ayandi. Ni “Umwana w’umuntu” ufite uruhare ku ntebe y’ubutware bw’ijuru n’isi. Ni “Umwana w’umuntu” uwo izina rye rizitwa, “Igitangaza, Umujyanama, Imana ikomeye, Data wa Twese Uhoraho, Umwami w’Amahoro.” Yesaya 9:6. Uwo NDI niwe Muhuza hagati y’Imana n’abantu, we ubasha guhuza abo bombi akoresheje ukuboko kwe. Uwo ni We “Wera, Utagira uburiganya, Utandura, Unyuranye n’abanyabyaha,” udakozwa isoni no kutwita abavandimwe. Abaheburayo 7:26; 2:11. Binyuze muri Kristo, umuryango wo mw’isi womatanye n’umuryango wo mw’ijuru. Kristo wahawe icyubahiro ni umuvandimwe wacu. Ijuru rigoswe n’ubumuntu, kandi ubumuntu bupfunyitswe mu gitereko cy’Urukundo Rutagira Iherezo. UIB 13.4
Imana ivuga ku bantu bayo iti, “Bazamera nk’amabuye meza atatse ikamba, ashyizwe hejuru y’igihugu cye. Erega kugira neza kwe ni kwinshi, kandi ubwiza bwe nabwo ni bwinshi!” Zekariya 9:16, 17. Ikuzo ry’abacunguwe rizahora ari igihamya cy’ubuntu bw’Imana. “kugira ngo mu bihe bizaza izerekane ubutunzi bw’ubuntu bwayo buhebuje byose, itugirira neza muri Kristo Yesu.” “Kugira ngo … abatware n’abafite ubushozi bwo mu ijuru mu buryo bw’umwuka bamenyeshwe … ubwenge bw’Imana bw’uburyo bwinshi, nk’uko yabigambiriye kera kose muri Kristo Yesu Umwami wacu.” Abefeso 2:7; 3:10, 11. UIB 13.5
Binyuze mu murimo wa Kristo wo gucungura, ubutegetsi bw’Imana buhagaze nta rubanza bushinjwa. Uwo ufite imbaraga zidakumirwa yerekanywe nk’Imana y’urukundo. Ibirego bya Satani birahanagurwa, maze imico ye igashyirwa ahagaragara. Ubwigomeke ntibuzongera kubaho ukundi. Icyaha ntikizongera kwinjira mw’isi ukundi. Ibihe bidashira (abacunguwe) bose bazaba batakifuza kwigomeka. Binyuze mu kwitangaho igitambo cy’urukundo, abatuye isi n’abatuye ijuru bafitanye ubumwe butabasha kunyeganyezwa. UIB 14.1
Umurimo wo gucungurwa uzaba ugeze ku musozo. Aho icyaha cyiyongereye, ubuntu bw’Imana bwarushijeho kwiyongera. Isi ubwayo, iyo Satani aburanira ko ari iye, ntabwo izakurwa mu bubata gusa ahubwo izashyirwa hejuru. Uyu mubumbe muto w’isi yacu, wokamwe n’umuvumo w’icyaha, umeze nk’igitotsi mu byo Imana yaremye, uzashyirwa hejuru kurenza indi mibumbe yose yo mu masi Imana yaremye. Aha hantu, aho Umwana w’Imana yabanye n’abantu; aho Umwami nyiri Icyubahiro yabaye akahababarizwa ndetse akicwa, - aha ngaha, ubwo azahindura ibintu byose bishya, ihema ry’Imana rizabana n’abantu bayo, “kandi Izaturana na bo, na bo bazaba abantu bayo, kandi Imana ubwayo izabana na bo, ibe Imana yabo.” Kandi mu bihe bidashira, ubwo abacunguwe bazaba bagendera mu mucyo w’Uhoraho, bazamuhimbariza impano ye itarondoreka,- UIB 14.2
Imanuweli “Imana Iri Kumwe Natwe.”


text:
Abagore batabona barashima Leta yatumye babasha kwiteza imbere
Yanditswe na SEZIBERA ANSELME
Umuyobozi uhagarariye abagore bafite ubumuga mu muryango w’ubumwe nyarwanda w’abafite ubumuga Dr Mukarwego Bety, avuga ko abagore bafite ubumuga hari intambwe bateye mu kwiteza imbere n’ubwo bataragera ku rwego rushimishije cyane, bagashima uruhare rwa Leta muri iryo terambere.
Ibyo abigarukaho mu gihe u Rwanda rwizihije umunsi mpuzamahanga wahariwe umugore wizihijwe ejo hashize ku itarki ya 08 Werurwe 2018.
Dr Mukarwego avuga ko nk’abagore bafite ubumuga bwo kutabona barimo kugerageza kugira ngo badasigara inyuma nk’uko gahunda ya SDG isaba ko abantu bose bagendera hamwe nta we usigaye. Avuga ko ubushobozi bw’abafite ubumuga bukiri buke, agasaba abagore bagenzi babo badafite ubumuga kubarandata kugira ngo bagere ku rwego bagezeho.
Avuga ko abafite ubumuga bwo kutabona batasigaye inyuma mu guteza imbere igihugu nk’uko bagenzi babo bateye iyo ntambwe. Agira ati: “U Rwanda turarukunda kubera ko rukunda abantu bafite ubumuga, iyo rutaza kuba rudukunda nta mashuri yari kuba ariho y’abafite ubumuga, nta n’akazi twari kujya tubona. Nange simbona ariko nigisha muri kaminuza nk’abandi barimu bose kandi ubushobozi ndabufite, ubwenge ndabufite kuko nize.”
Asaba inzego gukomeza gukorera ubuvugizi abafite ubumuga bwo kutabona kugira ngo ibikorwa byabo bikomeze gutera imbere kuko umubare wabo utaraba mwinshi nk’uko byifuzwa.
Dr Mukarwego akomeza avuga ko nk’abagore bafite ubumuga bwo kutabona kugira ngo babashe kugaragaza uruhare rwabo mu guteza imbere igihugu, bakeneye gukorana na bagenzi babo badafite ubwo bumuga bya buri gihe, bakagaragara mu bikorwa byo kwizihiza umunsi mpuzamahanga wahariwe umugore, bakamurika ibikorwa byabo nk’uko byakozwe umwaka ushize wa 2017 kuko ari byo bizatuma bagaragara, bakamurika ibyo bakora kandi bakabasha gusabana neza, bigira ku byo n’abandi bagore babasha gukora.
Umunyamabanga Nshingwabikorwa w’Umuryango w’ubumwe nyarwanda bw’abatabona Kanimba Donatille, avuga ko umunsi mpuzamahanga wahariwe umugore utuma biyumvisha ko na bo ari bamwe mu bagore, bakumva ari umunsi bashaka kwibutsa buri wese ko n’abafite ubumuga ari abagore.
Ashima ibyo Leta yabafashije bakabasha kugera ku rwego bagezeho kuko yabashije kubumva, agashimangira ko iyo bagaragaje ikibazo bigaragara ko Leta ibifitiye ubushobozi bwo kugikemura ibikora.
Kanimba avuga ko kuba hariho umuryango w’ubumwe nyarwanda bw’abatabona (RUB), hakabaho imiryango y’abafite ubumuga kandi ikagenda ihabwa ubuzima gatozi ari intambwe nziza Leta yagezeho.
Avuga ko hari igihe bamaze amezi 3 badafite abaterankunga ariko bagahabwa inkunga zo guhahira abari bagiye bari mu bigo bya RUB, ikindi ni uko bahawe inkunga y’amatungo kandi bakanayubakira, ibyo kandi ngo byagiye bikorwa mu turere.
Kanimba avuga ko mu bihe bishize nta cyakorwaga ngo abagore badafite ubumuga bakore ikintu gituma ababufite bisanga muri gahunda zabo. Akurikije insanganyamatsiko y’uyu mwaka wa 2018 igira iti: “Munyarwandakazi komeza umurava mu iterambere twubake u Rwanda twifuza” ngo bifuza kugaragaza imbogamizi bagihura na zo n’ibyifuzo byabo kugira ngo zitabweho bakomeze kugendana n’abandi.
Atangaza ko umunsi mpuzamahanga wahariwe umugore ari n’umwanya mwiza wo kwibutsa kureba ibyo abafite ubumuga bakora ngo badasigara inyuma.
Kanimba avuga ko abafite ubumuga bwo kutabona bakorewe ubuvugizi butandukanye bwaba mu rugaga rw’abikorera (PSF) kugira ngo bimenyekane, hakaba kubahugura ngo nabo babashe kwishakira amasoko.
Abantu bafite ubumuga bwo kutabona mu Rwanda bangana na 57 323 muri bo abagera na 52.7% ni abagore


text:
Rwanda
ENGIE Energy Access Rwanda itanga uburyo budasanzwe bwo kugeza umuriro w'amashanyarazi mu ngo hakoreshejwe imirasire y'izuba, hakaboneka urumuri, telefone zigasharijwa, televiziyo na radiyo zigakora n'ibindi, ubwo buryo bwishyurwa mu byiciro bito hakoreshejwe uburyo bwo kwishyura kuri telefone igendanwa (Airtel Money cyangwa MTN Mobile Money). Dutuma abashaka ingufu z'amashanyarazi zisukuye, zitari izo ku mapoto babona ubwoko bw'amashanyarazi bwisumbuyeho n'izindi nguzanyo zihindura ubuzima.
Iyo dufatanyije tugira imbaraga kurushaho
Twatangiriye mu Rwanda mu 2014 twitwa Mobisol Rwanda kandi kuva icyo gihe twungutse abakiriya barenga 45 000 bakoresha ingufu zisukuye, bigira icyo bihindura ku buzima bw'abantu barenga 225 000.
Mu 2020, ENGIE Group yaduhuje na Fenix International na ENGIE PowerCorner kugira ngo hashingwe ENGIE Energy Access.
Dufite imbaraga nyinshi kurushaho kandi turi kwagura ibikorwa muri Afurika mu gihe twitegura gutangiza ubwoko bw'igicuruzwa bwagutse cyitwa MySol. Kuri ubu, dufite abakozi barenga 200 bakorera mu maduka arenga 15 mu gihugu hose, itsinda ryacu rikorera mu Rwanda ryiyemeje gufata abakiriya mu buryo bwihariye, mu gihe ibicuruzwa byacu ari ibyo mu rwego rwo hejuru (byahangiwe muri Amerika no mu Budage) kugira ngo hizerwe neza ko bikomeza kunyura abakiriya by'igihe kirekire.
Ibibazo bikunda kubazwa
MySol ni izina ry'igicuruzwa rishya rizasimbura amazina azwi kuri ubu nka Fenix na Mobisol. Nyuma yo kwihuza kw'amasosiyete ari yo Fenix International, Mobisol na ENGIE PowerCorner bikaba sosiyere imwe yitwa ENGIE Energy Access, iyo sosiyete iri gukora no kwagura ubwoko bw'ibicuruzwa ihuza ibicuruzwa bya Fenix n'ibya Mobisol. MySol iguha ibicuruzwa byo mu rwego rwo hejuru uzi kandi wizera, ariko yo ifite byinshi wahitamo.
Iyo umaze gufata icyemezo cyo kwiyandikisha mu buryo bumwe bwacu bwo gukoresha imirasire y'izuba mu rugo, itsinda ryacu rishinzwe ubucuruzi rifata aderesi yawe. Nyuma y'aho, uhamagarwa kugira ngo ukorerwe isuzuma rikorerwa abakiriya harebwa ko wujuje ibisabwa ngo uhabwe ubwo buryo bw'imirasire y'izuba.
Iyo bimaze kwemeza ukanishyura, uburyo bwawe burakorwa, uburyo bwawe buhita butegurwa n'itsinda ry'abatekinisiye bacu maze ukaba wakwitegura kurifatira ku iduka rikwegereye. Uza witwaje indangamuntu igihe uje gufata uburyo bwo gukoresha imirasire.
Kwishyura bikorwa mu buryo bworoshye bikorewe kuri MTN Mobile Money na Airtel Money. Gahunda zacu zo kwishyura ziroroshye kandi zifite ibipimo bidahenze kubera ko twiyemeje gufasha abantu kubona ingufu z'amashanyarazi zisukuye.
Icyitonderwa: Abajenti n'abakozi bacu ba Fenix / Mobisol ntibemerewe kwakira amafaranga.
Nta mpamvu yo guhangayika. Twumva neza ko hari igihe kigera umuntu agahura n'ingorane z'amafaranga. Turavugana nawe kugira ngo dusobanukirwe neza imbogamizi wahuye na zo kandi tukakugira inama kugira ngo tugufashe gucunga neza uburyo wishyuramo.
Yego! Ugire uburenganzira busesuye no kubona aho ukura amashanyarazi wigengaho mu gihe bateri imara, nyuma yo kwishyura inguzanyo yose y'uburyo bwo gukoresha imirasire y'izuba.
Yego! Ingufu zisukuye ziguha ubushobozi bwo kwinjiza andi mafaranga. Urugero: Usharija telefone z'abaturanyi cyangwa ukoresha televiziyo yacu nini kugira ngo abantu benshi barebe umupira w'amaguru. Ndetse, tunaguha igihembo iyo urangiye uburyo bwo gukoresha imirasire y'izuba na serivisi byacu kingana na 15 000 FRW ya komisiyo buri uko uzanye umukiriya mushya akagura ibicuruzwa bye agendeye ku buryo wamurangiyemo.
Dutanga garanti y'imyaka 3 ku buryo bwa SHS (ahagenzurirwa imirasire y'izuba, bateri na pano), garanti y'imyaka 2 kuri za televiziyo, na garanti y'umwaka 1 ku bindi bikoresho byose (imigizo, interebuteri, igikoresho byo gusharija telefone, itoroshi).
Umurongo wa telefone utishyurwa n'aho amaduka aherereye
Ukeneye ubufasha buhabwa abakiriya? Hamagara umurongo wa telefone utishyurwa wacu ari wo 2345.
Ushobora kubona iduka rikwegereye n'ahatangirwa serivisi munsi.
Injira mu muryango wa ENGIE Energy Access! #ItsindaRimwe
Twiyungeho mu nshingano dufite zo kunoza ubuzima muri Afurika hakoreshejwe ingufu z'imirasire y'izuba zisukuye, zihendutse kandi zirimo guhanga udushya
Aho ibiro biherereye
ENGIE Energy Access - Rwanda
Mobisol Rwanda LTD51 KN 14 AV
Kimihurura, Gasabo, Kigali
Rwanda